UKIP yn datgan cefnogaeth i Gatalwnia – Golwg360\nUKIP yn datgan cefnogaeth i Gatalwnia\n28 Hydref 2017 am 12:22 Diweddarwyd 29 Hydref 2017 am 14:49\nMae arweinydd UKIP Cymru yn dweud mai pobol Catalwnia ddylai gael penderfynu ar eu dyfodol mewn refferendwm ac nid ‘grym arfog llywodraeth ganolog unbeniaethol ym Madrid’.\nMae Neil Hamilton AC yn feirniadol hefyd o agwedd Plaid Cymru ar y pwnc.\n“Mae Plaid Cymru’n iawn i feirniadu gweithredoedd gormesol Sbaen. Ond maen nhw’n methu â gweld y cysylltiad rhwng hynny a chefnogaeth dawel yr Undeb Ewropeaidd i drais gwladwriaeth Sbaen,” meddai.\n“Petai Plaid Cymru’n aralleirio ‘Cymru’ am ‘Catalwnia’, fe fydden nhw’n sylweddoli mai’r Undeb Ewrepeaidd yw gelyn mudiadau annibyniaeth ledled Ewrop.\n“Dw i’n credu yn y Deyrnas Unedig, ond mae gan bobol Cymru hawl digwestiwn i benderfynu eu dyfodol eu hunain. Dyw Catalwnia ddim yn haeddu dim llai.”


Datganiad Ysgrifenedig: Cymru: Cenedl Noddfa (17 Mehefin 2021) | LLYW.CYMRU\nDatganiad Ysgrifenedig: Cymru: Cenedl Noddfa\nYr wythnos hon rydym wedi bod yn nodi wythnos Ffoaduriaid ledled Cymru. Mae'r 12 mis diwethaf wedi ein hatgoffa o greadigrwydd, gwydnwch a chyfraniadau cadarnhaol pobl sy'n ceisio noddfa yn ein gwlad.\nCafwyd llawer o straeon ysbrydoledig ar draws Cymru am ffoaduriaid sydd wedi ailadeiladu eu bywydau yma ac sydd wedi bod yn rhan o'r ymdrech genedlaethol i frwydro yn erbyn y coronafeirws. Mae'r aelodau hyn o'n cymuned wedi bod yn staffio ein GIG, yn pacio parseli i’w dosbarthu i gartrefi, yn rhedeg busnesau cludfwyd a llawer mwy – maent wedi bod ymhlith y rheini sydd wedi’n cadw i fynd. Yn ogystal â'r rheini sy'n helpu mewn lleoliadau gofal iechyd, mae gennym enghreifftiau gwych fel y Prosiect Cinio Syriaidd yn Aberystwyth a goginiodd brydau bwyd a'u rhoi i ysbytai ar anterth y don gyntaf, a ffoaduriaid a gyrhaeddodd yma pan yn blant sydd bellach yn feddygon sy'n helpu i sicrhau nad oes neb yn cael ei adael ar ôl o ran y rhaglen frechu.\nMae rhannu gwybodaeth am yr enghreifftiau cadarnhaol hyn yn bwysig gan ei fod yn esbonio egwyddor graidd Cenedl Noddfa. Fel gwlad, gallwn i gyd chwarae rôl allweddol i sicrhau ein bod yn harneisio doniau a brwdfrydedd y rhai sy'n cyrraedd ein glannau.\nYn anad dim, mae gweledigaeth Cenedl Noddfa nid yn unig yn ymwneud â gwneud Cymru’n groesawgar i fudwyr, ond hefyd harneisio'r cyfleoedd a ddaw yn sgil mudo i helpu ein heconomi a'n cymunedau i ffynnu.\nEr gwaethaf heriau'r pandemig, rydym wedi parhau i fwrw ymlaen â’n gweledigaeth. Mae ein gwasanaethau a ariennir – gan gynnwys y 'Rhaglen Hawliau Lloches', y 'Prosiect Symud Ymlaen', y prosiect 'Integreiddio Ffoaduriaid ReStart', a chyngor cyfreithiol Cyfiawnder Lloches - wedi parhau i gyflawni mewn amgylchiadau heriol iawn, ar lwyfannau rhithiol.\nMae ein gwefan Noddfa wedi cael ei diweddaru drwy gydol y pandemig i sicrhau y gellir cael gafael ar negeseuon allweddol am reoliadau Covid-19 yn hawdd mewn llawer o ieithoedd. Dros y misoedd nesaf, byddwn yn ehangu'r wybodaeth a ddarperir ar y wefan i gynnwys gwybodaeth ar gyfer dinasyddion yr UE a Gwladolion Prydeinig Hong Kong, cyn ychwanegu categorïau ychwanegol o fudwyr a all deithio i Gymru i ddechrau bywyd newydd yma.\nRydym hefyd wedi ariannu'r gwaith o osod cysylltiad dros dro i'r rhyngrwyd mewn eiddo lloches yng Nghymru am gyfnod o 6 mis. Bydd hyn yn helpu ceiswyr lloches i gysylltu â'u teulu a'u ffrindiau, ac yn caniatáu mynediad i weithgareddau integreiddio allweddol fel dosbarthiadau Saesneg ar gyfer Siaradwyr Ieithoedd Eraill a chyngor o ansawdd da.\nWrth i'r pandemig barhau, fe'n hatgoffir na allwn anwybyddu effaith argyfyngau sy'n digwydd ar draws y blaned. Dylai hyn ein hatgoffa ni i gyd fod gennym ddyletswydd i gefnogi'r rhai y mae angen iddynt ffoi a cheisio lloches. Yn hynny o beth, byddwn yn sicrhau bod Llywodraeth y DU yn deall ein barn yn llawn am y Cynllun Newydd ar gyfer Mewnfudo.\nCytunwn fod angen diwygio'r system lloches ond nid dyma'r cynigion a fydd yn datrys ein heriau gyda'r tosturi a'r parch at hawliau dynol y mae'r DU fodern yn cael canmoliaeth amdano ledled y byd. Mae angen i ni weld cynigion sy'n galluogi Llywodraeth Cymru i weithredu polisi integreiddio effeithiol - ein cynllun Cenedl Noddfa - o'r diwrnod cyntaf. Mae hyn yn golygu bod angen rhoi ceiswyr lloches mewn cymunedau ac nid mewn canolfannau derbyn ynysig tebyg i garchardai. Mae angen i unigolion allu gweithio a defnyddio eu sgiliau wrth iddynt aros am ganlyniad eu cais. Yn anad dim, rhaid lleihau effeithiau'r system fudo ar blant a phobl sy'n agored i niwed - o effaith gwahanu teuluoedd, bod ar eu pen eu hunain, neu beidio â gallu cael gafael ar gyllid ar gyfer pobl ddiymgeledd.\nByddwn yn parhau i weithio'n galed i geisio newidiadau i system lloches Llywodraeth y DU a fydd yn gwella lles ceiswyr lloches, cydlyniant cymunedol a'n gallu fel Gweinyddiaeth Ddatganoledig i wneud ymyriadau polisi effeithiol i gefnogi'r aelodau hyn o'n cymuned.\nY thema ar gyfer wythnos y ffoaduriaid eleni yw Ni allwn gerdded ar ein pennau ein hunain (We Cannot Walk Alone), sy'n deillio o araith eiconig Martin Luther King Junior ‘Mae gen i freuddwyd'. Roedd ysbryd yr araith hon yn ymwneud ag undod a dyma beth sydd angen i ni ei ddatblygu i sicrhau bod pobl sy'n ceisio noddfa yn gallu cyflawni eu potensial a’n bod ni – fel cenedl – yn gallu cyflawni ein potensial hefyd.\nNid Llywodraeth Cymru’n unig sy'n gyfrifol am y weledigaeth o Genedl Noddfa - mae gan bob un ohonom ran i'w chwarae. Rydym eisiau i’r cyhoedd yng Nghymru ei chefnogi a chymryd perchenogaeth ohoni. Roeddwn yn falch iawn o ymuno â Phrifysgolion a Cholegau yn gynharach yr wythnos hon sy'n gwella cynwysoldeb eu sefydliadau mewn ymgais i ddod yn fannau Noddfa. Mae ysgolion hefyd yn dechrau ennill statws Ysgolion Noddfa - gan gynnwys pedair ysgol yng Nghaerdydd a gefnogir gan Gyngor Caerdydd. Rwy'n falch o glywed bod y Cyngor bellach wedi ymrwymo i raglen barhaus i hyrwyddo a chefnogi'r hyn ar draws holl ysgolion Caerdydd. Bydd y rhaglen yn cynnwys pecyn o hyfforddiant a chymorth, gweithdai, gwaith arfarnu a dathliad blynyddol. Yn ogystal, drwy ein prosiect ReStart, rydym yn gweithio i annog busnesau i ystyried recriwtio ffoaduriaid a gwneud eu gweithleoedd yn gynhwysol o ran eu hanghenion, gan gyflawni achrediad Busnes Noddfa.\nNi allwn gerdded ar ein pennau ein hunain. Rhaid i ni symud ymlaen gyda'n gilydd ac ymdrechu tuag at newid. Mae pob cam gweithredu unigol – fel y rhai yr wyf wedi'u hamlinellu yn y datganiad hwn - yn dod â ni'n nes at fod yn Genedl Noddfa ac yn ailddatgan enw da ein gwlad fel lle croesawgar a gofalgar.


Ymgyrchwyr yn amau dilysrwydd pleidlais dros gynllun datblygu – Golwg360\n29 Gorffennaf 2017 am 08:53 Diweddarwyd am 15:09\nMae Cymdeithas yr Iaith Gymraeg wedi mynegi amheuon am ddilysrwydd pleidlais gan gynghorwyr Gwynedd ynghylch Cynllun Datblygu Lleol yng Nghaernarfon ddoe.\nWedi dadlau a barhaodd drwy’r prynhawn, dim ond trwy bleidlais fwrw’r cadeirydd y cafodd y Cynllun i gymeradwyo codi bron i 8,000 o dai yng Ngwynedd a Môn ei basio.\n“Mae ‘na gwestiynau am gyfreithlondeb y penderfyniad, gan na chynhaliwyd pleidlais a wnaed gan ddau gynnig dilys a wnaed gan gynghorwyr i ohirio’r penderfyniad,” meddai Menna Machreth ar ran Cymdeithas yr Iaith.\nYn ystod y cyfarfod, lle’r oedd y dadlau’n danbaid ar adegau, gwrthododd cyfreithiwr y sir ganiatáu pleidlais ar gynigion i ohirio’r penderfyniad ac i ofyn i Lywodraeth Cymru am fwy o amser i drafod y cynllun.\nRoedd hyn er gwaethaf y ffaith fod un o’r cynghorwyr hynny, Menna Baines, wedi tynnu sylw’r cyfarfod at gyngor cyfreithiol annibynnol a gafodd gan y bargyfreithiwr Gwion Lewis. Roedd cyngor y bargyfreithiwr, sy’n cael ei gydnabod fel un o arbenigwyr blaenaf Prydain ar gyfreithiau’n ymwneud â’r Gymraeg a ieithoedd lleiafrifol, yn datgan yn ddiamwys y byddai cynnig o’r fath yn gwbl gyfreithlon a dilys.\nO dan reolau Llywodraeth Cymru, mae’n ofynnol i bob cyngor fabwysiadu Cynllun Datblygu Lleol o fewn wyth wythnos i’w dderbyn yn ôl gan yr Arolygiaeth Gynllunio – ond mae hawl gan gynghorau i ofyn am gael ymestyn y cyfnod.\nDadl amryw o’r cynghorwyr oedd fod ar aelodau newydd o’r Cyngor, a gafodd eu hethol ym mis Mai, angen mwy o amser i ystyried y Cynllun yn enwedig o gofio bod dros 2,000 o dudalennau o ddogfennau wedi eu paratoi arno.\nApelio ar gynghorwyr Môn\nGan y bydd yn rhaid i’r Cynllun Datblygu Lleol gael ei fabwysiadu gan y ddau Gyngor, mae Cymdeithas yr Iaith yn galw ar gynghorwyr Môn i’w wrthod yn eu cyfarfod ddydd Llun.\n“Mae’n amlwg o’r bleidlais gyfartal nad oes digon o gefnogaeth i’r cynllun fel y mae yng Ngwynedd a bod angen ail-feddwl,” meddai Menna Machreth.\n“Mae’n glir bod y targedau tai sy’n cael eu gorfodi ar gynghorau lleol yn annheg ac yn anghynaladwy yn ieithyddol. Mae’n bryd i Lywodraeth Cymru a chynghorau sir wrando ar lais y bobl a gweithredu er lles holl gymunedau Cymru a’r Gymraeg.\n“Mae swyddogion cynghorau yn dawnsio i diwn Llywodraeth Llafur Cymru yng Nghaerdydd. Dyw’r Gymraeg a’n cymunedau ddim yn medru’r fforddio i hynny barhau.\n“Mae’n bryd anfon neges i’r Llywodraeth ym Mae Caerdydd bod y Gymraeg a chymunedau lleol yn bwysicach nag adeiladu mwyfwy o dai i lenwi coffrau datblygwyr mawrion.”


TAR Uwchradd - Bioleg (Cyfrwng Cymraeg) | Bangor University\nTAR Uwchradd Bioleg (Cyfrwng Cymraeg)\nTAR Uwchradd - Bioleg (Cyfrwng Cymraeg) Ôl-raddedig trwy Ddysgu - Mynediad yn 2021\nMae Bangor yn lle gwych ar gyfer unrhyw un sydd â diddordeb mewn gweithgareddau awyr agored. Mae ein lleoliad, ynghyd â’n cysylltiadau â darparwyr addysg awyr agored, yn rhoi cyfle arbennig i gyfuno’r pwnc hwn gyda chwaraeon awyr agored yn ystod eich hyfforddiant. Os yw hyn o ddiddordeb i chi, yna gwnewch gais am: TAR Uwchradd - Bioleg (Cyfrwng Cymraeg) 3F5M.\nMae bioleg yn ymwneud ag undod ac amrywiaeth organebau byw. Dysgir ein cyrsiau gan rai o brif arbenigwyr y byd a darlithwyr o'r safon uchaf sy'n ymwneud ag amrywiaeth o ymchwil sy'n gysylltiedig â bioleg.


PHP2 – Defnyddio mySQL gyda PHP ar gyfer y We - Cyrsiau rhan amser i oedolion - Prifysgol Caerdydd\nMae'r cwrs hwn yn ymdrin â hanfodion dylunio ac adeiladu cronfa ddata berthynol ar gyfer y we drwy ddefnyddio MySQL, a’r rhyngwyneb rhwng y gweinydd mySQL a’r injan sgriptio PHP.\nByddwch yn dysgu sut i ddylunio ac adeiladu tablau cronfa ddata a’u defnyddio i gynhyrchu rhaglenni gwefan deinamig. Mae cystrawen sylfaenol SQL, y mae modd ei ddefnyddio gyda MySQL, yn cael ei addysgu ar y cwrs.\nMae'r cwrs hwn yn ddelfrydol i'r rheini sydd eisoes â rhywfaint o wybodaeth am iaith raglennu PHP. Mae'r cwrs hwn yn tybio eich bod yn gwybod am y pynciau a drafodir yn y modiwl PHP1 Sgriptio ar gyfer y We.\nMae'r modiwl hwn yn cynnwys cymysgedd o sesiynau labordy a darlithoedd traddodiadol. Mae pob cyfarfod yn dechrau gyda darlith ac yn gorffen gyda sesiwn yn y labordy.\nMae maes llafur y cwrs yn cynnwys:\nstrwythur mySQL a’i PHP API a'r berthynas ag injan sgriptio PHP a’r gweinydd gwe\ncyflwyniad i'r cronfeydd data perthynol a normaleiddio a dylunio cronfa ddata sylfaenol\ny rhyngwyneb PHP/mySQL\nadeiladwaith a chystrawen sylfaenol SQL\nnodweddion uwch SQL megis ymuno tablau\ncreu a rheoli cronfa ddata mySQL.\nI ddyfarnu credydau, bydd angen i ni gael tystiolaeth o’r wybodaeth a’r sgiliau yr ydych wedi’u caffael neu eu gwella. Dylai rhywfaint ohoni fod ar ffurf y gallwn ni ei rhoi gerbron arholwyr allanol, fel y gallwn fod yn gwbl sicr bod safonau yn cael eu cyflawni ym mhob cwrs a phwnc.\nYn ystod y cwrs, byddwch yn cyflwyno aseiniadau i diwtor y cwrs. Ar ddiwedd y cwrs, bydd prawf dosbarth.\nYr elfen bwysicaf o’r asesu yw y dylai gryfhau’r dysgu. Mae ein dulliau wedi’u cynllunio i gynyddu eich hyder, ac rydym yn ymdrechu’n galed iawn i ddyfeisio ffyrdd o’ch asesu, sy’n ddifyr ac yn addas i oedolion â bywydau prysur.


Mae gofod arddangosfa TestBed Oriel Davies wedi cael ei drawsnewid yn ficroamgylchedd amlsynnwyr gan osodiad cyfoethog Rebecca Spooner o ffilm, ffotograffiaeth a gwrthrychau a ddarganfuwyd o’r amgylchedd naturiol.\nAr ôl cwblhau gradd MA mewn Celfyddyd Gain ym Mhrifysgol Cymru Caerdydd yn 2004, symudodd Rebecca Spooner i Grughywel, Powys, a newid pwyslais ei harfer artistig i ymateb i’r amgylchedd gwledig. Mae ei gosodiadau yn cael eu creu drwy ddefnyddio technoleg ‘lo-fi’ megis ffotograffiaeth Polaroid a ffilm Super 8 a 16mm yn arbennig, sy’n aml yn cael ei gyflwyno ochr yn ochr ag amrywiaeth o ddeunyddiau naturiol a gwrthrychau a ddarganfuwyd. Mae Hearth and Hill yn rhan o ymchwiliad parhaus ehangach i brofiad cyfoethog ac amrywiol byw yng nghefn gwlad, ein perthynas â natur, a threigl amser.\nMae’n ymwneud â’r tensiwn rhwng dau ddyhead; eisiau lloches, lle diogel neu ymdeimlad o gartref, a chael eich tynnu y tu allan, i’r bryniau a’r coedwigoedd, a dod o hyd i fannau mwy gwyllt.\nMae diddordeb mewn arlunwyr tirlun o Brydain yn yr 20fed ganrif, megis Paul Nash, Alfred Munnings a Ceri Richards, wedi annog arddull arluniol o ymwneud â’r tirlun - archwilio lliw, golau, ffurf a chyfansoddiad. Mae tirlun Cymru yn enwedig yn cael ei gipio ar ffurf motiffau cylchol - ffiniau, cymoedd, mynyddoedd, rhaeadrau a bywyd gwyllt, sy’n dod yn drosiadau ar gyfer emosiynau a dyheadau dynol.\nMae’r gwaith yn llawn camsyniad hurt a symbolaeth sy’n dangos y dylanwadau llenyddol eang ac amrywiol, megis darluniau hiraethus o amseroedd a fu yng ngwaith Laurie Lee, ac amgylcheddau atmosfferig byw yng ngwaith Daphne du Maurier.\nDrwy’r gwaith aml-haenog a’r cysylltiadau amrywiol llenyddol, artistig ac amgylcheddol, mae’r gwaith yn gwahodd ymateb personol iawn.\nErs gorffen ei MA yn UWIC yn 2004, mae Spooner wedi arddangos yn Amgueddfa Casnewydd yn 2006 fel rhan o raglen breswyl Cywaith Cymru: Art Works Wales, Oriel Mostyn, Llandudno, Penpont Manor, Aberhonddu, Open Empty Spaces, Caerdydd ac mewn sioe unigol, The White Stag yn g39 Caerdydd yn 2008.


Sut i allforio cysylltiadau Outlook yn ôl categori i ffeil Excel neu PST?\nEr enghraifft, rydych chi wedi marcio rhai cysylltiadau arbennig â chategorïau yn Outlook, ac nawr rydych chi am allforio cysylltiadau yn ôl y categorïau, unrhyw syniad i'w gyflawni? Bydd yr erthygl hon yn cyflwyno dau ddatrysiad i allforio cysylltiadau Outlook yn ôl categori i ffeil Excel neu PST.\nAllforio cysylltiadau Outlook yn ôl categori i Excel\nAllforio cysylltiadau Outlook yn ôl categori i ffeil PST\nAr gyfer allforio cysylltiadau yn ôl categori o Outlook i Excel, gwnewch fel a ganlyn:\n1. Yn y Pobl (neu Cysylltiadau) gweld, dewiswch y ffolder cyswllt, cliciwch Gweld > Newid Golwg > rhestr i ddangos y ffolder yng ngolwg y rhestr.\n2. Ewch ymlaen i glicio Gweld > Categorïau i grwpio cysylltiadau yn ôl categorïau.\n3. Darganfyddwch y grŵp categori penodedig y byddwch chi'n ei allforio, cliciwch ar dde enw'r grŵp categori, a dewiswch copi o'r ddewislen cyd-destun. Gweler y screenshot:\n4. Lansiwr Excel, dewiswch gell wag, a gwasgwch Ctrl + V allweddi i gludo'r cysylltiadau.\nNodyn: Os ydych chi am allforio cysylltiadau yn ôl sawl categori, ailadroddwch uchod Cam 3-4 i allforio pob grŵp categori o gysylltiadau fesul un.\n5. Ac yn olaf arbed y llyfr gwaith.\nAr gyfer allforio cysylltiadau yn ôl categori fel ffeil PST yn Outlook, gwnewch fel a ganlyn:\n2. Yn y Dewin Mewnforio ac Allforio, cliciwch i ddewis Allforio i ffeil opsiwn, a chliciwch ar y nesaf botwm.\n3. Yn y blwch deialog Allforio i Ffeil, cliciwch i ddewis y Ffeil Data Camre (.pst) opsiwn, a chliciwch ar y nesaf botwm.\n4. Yn y blwch deialog Ffeil Data Outlook Outlook, cliciwch i ddewis y ffolder cyswllt y byddwch chi'n allforio ei gysylltiadau, a chliciwch ar y Hidlo botwm.\n5. Yn y blwch deialog Hidlo, ewch i'r Mwy o ddewisiadau tab, teipiwch enw'r categori penodedig yn y Categorïau blwch, ac yna cliciwch ar y OK botwm a nesaf botwm yn olynol.\nNodiadau: Os ydych chi am allforio cysylltiadau sydd wedi'u marcio ag unrhyw un o gategorïau penodol, neu gysylltiadau sydd wedi'u marcio â sawl categori ar yr un pryd, rwy'n eich argymell i alluogi'r Adeiladwr Ymholiadau tab gyda Kutools > Dewisiadau, ac yna nodwch y meini prawf hidlo fel y llun a ddangosir isod:\n6. Yn y blwch deialog Ffeil Data Rhagolwg Allforio arall, cliciwch y Pori botwm i nodi ffeil PST y byddwch chi'n allforio'r cysylltiadau iddi, gwiriwch y Peidiwch ag allforio eitemau dyblyg opsiwn, a chliciwch ar y botwm Gorffen. Gweler y screenshot:\n7. Yn y blwch deialog Creu Ffeil Data Outlook, cliciwch ar y OK botwm yn uniongyrchol i'w gau.\nNodyn: Os ydych chi am amddiffyn y ffeil PST a allforir gyda chyfrinair, teipiwch eich cyfrinair i'r ddau cyfrinair a Gwirio Cyfrinair blychau, ac yna cliciwch ar y OK botwm.\nAllforio e-byst o sawl ffolder / is-ffolder i ragori yn Outlook


Mae diogod yn byw yng nghoedwigoedd law de a chanolbarth America. Maent yn treulio'r rhan fwyaf o'u hamser yn hongian o’u coesau ôl er mwyn gallu estyn dail meddal sydd ar yn tyfu ar flaenau canghennau.\nMaent yn un o'r mamaliaid sy’n cael eu hastudio lleiaf. Maent yn cuddliwio fel rhan o’u strategaeth goroesi, ac o ganlyniad, nid ydym yn gwybod llawer am sut y maent yn byw yn y gwyllt - hyd yn oed yr wybodaeth fwyaf sylfaenol megis eu diet naturiol a’u dewis o ble i fyw.\nMae diogod yn adnabyddus am eu cyfradd metabolig araf. Gallant gymryd hyd at fis i dreulio un ddeilen, a gallant storio hyd at draean o bwysau eu corff mewn wrin ac ysgarthion gan eu bod nhw ond yn ysgarthu tua unwaith yr wythnos. Golyga hyn fod cynnwys eu stumog a’u coluddyn yn drwm dros ben.\nY cwestiwn bu’r tîm yn ymchwilio, felly, oedd sut nad oedd yr holl bwysau ychwanegol yn effeithio ar eu hanadlu pan fyddant yn wyneb i waered.\nCanfu'r tîm yr ateb: mae nifer o adlyniadau unigryw yn yr abdomen yn angori organau fel yr afu, y stumog a'r arennau, ac yn eu hatal rhag pwyso ar y llengig ac atal anadlu.\nEsboniodd Rebecca Cliffe, un o awduron y papur, sy’n fyfyriwr PhD yng Ngholeg Gwyddoniaeth Prifysgol Abertawe, ac sy’n gweithio yng Ngwarchodfa Diogod Costa Rica:\n“Gyda chyfradd metabolig araf, a deiet egni isel, mae diogod yn arbenigwyr ar sut i arbed egni. Mae ganddynt gyfradd araf iawn o dreulio bwyd, a gallant storio hyd at draean o bwysau eu corff mewn wrin ac ysgarthion. Am famal sy'n treulio cryn dipyn o amser yn hongian wyneb i waered, byddai’r holl bwysau ar yr ysgyfaint yn gwneud y broses o anadlu’n gostus iawn o ran ynni, os nad yn amhosibl.\n“Mae diogod wedi llwyddo i ddatrys y broblem drwy angori eu horganau i’w cawell asennau. Mae sawl un o’u horganau wedi’u hymlynu sy’n llwyddo i ddal pwysau eu stumogau a’u coluddyn pan maent yn hongian wyneb i waered. Rydym yn amcangyfrif y gallai’r adlyniadau hyn yn gostwng gwariant ynni’r diogod o tua 7% 13% wrth hongian wyneb i waered.I ddiogyn, mae arbediad egni o 7% - 13% yn arbediad sylweddol.\nMaent yn cynhyrchu dim ond am ddigon o egni o’u deiet i symud pan a lle bo angen, ac nid oes llawer ar ôl yn y tanc ar ôl hynny. Byddai bron yn amhosib i ddiogyn godi’r pwysau ychwanegol gyda phob anadl oni bai am yr ymlyniadau. Mae presenoldeb yr ymlyniadau yma’n holl bwysig”.\nMeddai’r Athro Rory Wilson, cyd-awdur y papur, a goruchwyliwr Rebecca Cliffe yng Ngholeg Gwyddoniaeth Prifysgol Abertawe:\n“Mae popeth mae diogon yn gwneud yn gwbl unigryw. Nhw yw’r mamaliaid mwyaf anhygoel ‘dwi wedi dod are u traws, ond eto, prin iawn yw’r hyn rydym yn gwybod amdanynt.\nByddem yn ffôl iawn i wylio’r creaduriaid hyn dioddef o ganlyniad i ddatgoedwigo a darnio cynefinoedd heb i ni gael y syniad lleiaf sut i helpu”.\nCeir mwy o wybodaeth a lluniau ar flog Rebecca Cliffe.


Canolfan Deledu y BBC - Wicipedia\nPencadlys deledu'r BBC yn White City yng ngorllewin Llundain oedd Canolfan Deledu y BBC. Cafodd ei hagor yn swyddogol ar 29 Mehefin 1960 a dyma oedd un o'r adeiladau cyntaf yn y byd ar gyfer cynhyrchu a darlledu rhaglenni teledu. Mae'n parhau i fod yn un o'r canolfannau mwyaf o'i math.\nDaeth y rhan fwyaf o gynnyrch teledu cenedlaethol a rhyngwladol y BBC o'r Ganolfan Deledu, yn ogystal â Radio 5 Live ac, o 1998 ymlaen, y mwyafrif o raglenni newyddion y gorfforaeth. Yn 2012–2013 symudodd yr adrannau radio a theledu i Broadcasting House yng nghanol Llundain, fel rhan o ad-drefnu cyfleusterau'r BBC. Ar 21 Medi 2010, cyhoeddodd Cyfarwyddwr Gweledigaeth y BBC, Jana Bennett, y byddai'r BBC yn stopio darlledu o Ganolfan Deledu'r BBC yn 2013.\nWedi dod o "https://cy.wikipedia.org/w/index.php?title=Canolfan_Deledu_y_BBC&oldid=7815205"\nAdeiladau ac adeiladwaith yr 1960au\nNewidiwyd y dudalen hon ddiwethaf ar 28 Mawrth 2019, am 13:25.


Taflenni Rwber ar werthiant - Cyflenwr Rwberi Ansawdd\nCartref > Cynhyrchion > Taflenni Cywasgu > Taflenni Rwber\nCategorïau cynnyrch o Rubber Sheets, rydym yn wneuthurwyr arbenigol o Tsieina, cyflenwyr / ffatri Rubber Sheets, cynnyrch o ansawdd uchel cyfanwerthu Rwber Sheets R D a gweithgynhyrchu, mae gennym y gwasanaeth ôl-werthu perffaith a chymorth technegol. Edrychaf ymlaen at eich cydweithrediad!\nTaflen Rwber SBR\nMae Kaxite yn cynnig amrywiaeth gyflawn o daflenni rwber, yn ôl gwahanol ofynion yn cynnig amrywiaeth o daflenni rwber, rydym yn cynhyrchu pob math o gynhyrchion rwber yn unol â gofynion y cwsmer. Gasgedi gwneuthurwr, ac ati. Atgyfnerthwyd taflenni rwber gyda brethyn neu wifren.\nTaflen Rwber NBR\nMae Kaxite yn cynnig amrywiaeth gyflawn o daflenni rwber, yn ôl gwahanol ofynion yn cynnig amrywiaeth o daflenni rwber, rydym yn cynhyrchu pob math o gynhyrchion rwber yn unol â gofynion y cwsmer. Gasgedi gwneuthurwr, ac ati. Atgyfnerthwyd taflenni rwber gyda brethyn neu wifren\nTaflen Rwber EPDM\nTaflen Rwber Fflworin\nTaflen Rwber Silicon


Dolenni Carthu - Carthu Ellicott\nSystemau Deunydd Arloesol\nYn adnabyddus am garthion hunan-yrru gan ddefnyddio gyriant hunan-yrru patent Starwheel ™ sy'n dileu rigio cebl gwaith-ddwys. Wedi'i leoli yn Kansas, UDA.\nSymud Mwd: Adfer gwaddodion halogedig Llynnoedd Mawr.\nMae Ellicott Dredges wedi adeiladu pob un o’r carthu torrwr a brynwyd erioed gan Gamlas Panama - o’r gwaith adeiladu gwreiddiol hyd heddiw.\nCorfflu Arfau Peirianwyr yr UD\nMae Ellicott Dredges wedi cyflenwi peiriannau carthu ar gyfer pob un ond un o garthion hopran y Corfflu a adeiladwyd y ganrif hon, a charthu torrwr hefyd.\nContractwyr Carthu - Gogledd America\nArweinydd cenedlaethol mewn Carthu Amgylcheddol, Ôl-lenwi a Chapio. Mae Cashman hefyd yn perfformio Carthu Cynnal a Chadw, Adfer Traethau, a Gwella Cyfalaf, a Drilio a Ffrwydro Morol yn ddomestig ac yn rhyngwladol.\nGwasanaethau Gofod Mewnol\nPob cam o amnewid pibellau heb ffos a charthu marina. Wedi'i leoli yn Braintree, Massachusetts UDA.\nCarthu a Doc y Llynnoedd Mawr\nContractwr carthu rhyngwladol blaenllaw. Mae tair carthu Ellicott yn fflyd Great Dredge and Dock. Wedi'i leoli yn Oak Brook, Illinois UDA.\nCwmni carthu a dad-ddyfrio gwasanaeth llawn wedi'i leoli yn Rockport, Indiana, sy'n arbenigo mewn trin deunyddiau, rheoli pyllau lludw, cynnal a chadw dyfrffyrdd, a glanhau pyllau.\nYr ateb carthu morol profedig sy'n canolbwyntio ar ailgyflenwi gwlyptir llanw cynaliadwy.\nAm dros 20 o flynyddoedd, mae Southwind Construction Corp. wedi bod yn darparu gwasanaethau carthu ac amgylcheddol. Wedi'i leoli yn Evansville, Indiana UDA.\nContractwyr Carthu - Rhanbarthau Eraill\nCwmni Contractwyr Arabaidd\nMae'r cwmni adeiladu mwyaf yn y Dwyrain Canol yn defnyddio carthion Ellicott yn eu fflyd yn unig.\nMae Hall Contracting yn canolbwyntio'n bennaf ar garthu a gwaith isrannu sifil. Mae prosiectau carthu wedi'u cwblhau ledled Awstralia, Wedi'i leoli ym Mooloolaba, Queensland, Awstralia.\nYn defnyddio carthu olwyn bwced Ellicott i fwyngloddio halen mewn amgylchedd heriol iawn - y Môr Marw.\nMae Chemours yn defnyddio'r carthu mwyngloddio mwyaf yng Ngogledd America ar gyfer mwyngloddio tywod mwynau (TiO2).\nMae Corfforaeth FMC yn defnyddio carthu B890 Ellicott Wheel-Dragon ar gyfer mwyngloddio lludw soda.\nMewn partneriaeth ag ASARCO, Inc., mae'n gweithredu Montana Resources, cwmni mwyngloddio yn Butte, Montana, UDA.\nEagle Gogledd America\nContractwr carthu, dad-ddyfrio ac adfer gwasanaeth llawn. Wedi'i leoli yn Boise, Idaho, UDA (Yn gwasanaethu Gorllewin yr Unol Daleithiau.)\nDiddordebau Carthu Eraill\nPartner Ellicott ers Dros 50 o flynyddoedd yn cynnig yr atebion pŵer cywir ar gyfer mynnu amgylcheddau carthu ledled y byd\nDepo rhannau sbâr Ellicott wedi'i leoli ym Mhort Harcourt, Nigeria sydd â'r gallu i gludo rhannau i ardal Lagos yn ddyddiol.\nYn cyflenwi systemau awtomeiddio wedi'u seilio ar PLC ar dreilliau sugno bwced a thorrwr. Ffynhonnell sengl ar gyfer awtomeiddio diwydiannol a gwasanaethau gwybodaeth.\nFfynhonnell unigryw ar gyfer carthion Ellicott Dragon® ym Mecsico.\nPacistan - Cresguard Systems (Pvt) Ltd.\nFfynhonnell unigryw ar gyfer carthu Ellicott Dragon® ym Mhacistan.\nFfynhonnell unigryw i Ellicott Dragon® yn yr Aifft.\nCysylltiad carthu'r Ariannin.\nTwrci - Guler Marine\nFfynhonnell ar gyfer carthu Ellicott Dragon® yn Nhwrci\nSilica yr UD\nMae cynhyrchydd tywod a ffowndri Americanaidd o bwys yn dibynnu ar garthion Ellicott ar gyfer mwyngloddio ei ddeunydd crai.\nGorllewin Affrica - Logisteg a Chymorth, SA\nFfynhonnell ar gyfer carthion Ellicott Dragon® yn Francophone, Gorllewin Affrica\nCymdeithas Carthu’r Gorllewin (WEDA)\n“Carthu Economi Gryf ac Amgylchedd Glanach.”


Ysgol yn cipio gwobr cydweithio nodedig yn y gwobrau cyflogadwyedd cenedlaethol. - Newyddion - Prifysgol Caerdydd\nYsgol yn cipio gwobr cydweithio nodedig yn y gwobrau cyflogadwyedd cenedlaethol.\nHannah Marchant o Ysgol y Gyfraith a Gwleidyddiaeth a Diane Brooks o Hugh James (yn y canol) gyda'r noddwyr a chyflwynydd y wobr, Rebecca Adlington OBE.\nCyflwynwyd gwobr 'Cydweithio Gorau rhwng Prifysgol a Chyflogwr' i Ysgol y Gyfraith a Gwleidyddiaeth eleni yng Ngwobrau Cenedlaethol Cyflogadwyedd Israddedigion.\nCynhaliwyd y seremoni ddydd Gwener 24 Chwefror, gyda'r categori 'Cydweithio gorau rhwng Prifysgol a Chyflogwr' yn dathlu'r cydweithio mwyaf effeithiol a dylanwadol rhwng prifysgol a chyflogwr er mwyn cynnig sgiliau cyflogadwyedd ychwanegol a chyfleoedd i fyfyrwyr.\nI'r perwyl hwn, cydnabuwyd yr Ysgol am ei phartneriaeth lwyddiannus gyda chwmni Cyfreithwyr Hugh James sydd wedi'i meithrin a'i datblygu dros gyfnod o dros ddeng mlynedd.\nMae'r berthynas rhwng yr Ysgol a'r cwmni yn werthfawr i'r ddwy ochr. Drwy gefnogi'r Ysgol mewn nifer o ffyrdd, gan gynnwys presenoldeb mewn Ffeiriau'r Gyfraith, ymgynghoriaeth pro bono, cyngor gyrfaoedd a dyddiau agored yn y swyddfa, mae Hugh James i lawer o fyfyrwyr yn ddewis naturiol o gyflogwr ar ôl graddio; hyd yma mae dros 300 o fyfyrwyr wedi cael cyflogaeth a/neu brofiad gwaith gyda'r cwmni.\nYm mis Medi 2016, dechreuodd yr Ysgol a Hugh James fenter newydd bwysig, gyda'r nod o gefnogi dysgu'r myfyrwyr a'u sgiliau cyflogadwyedd. Yn rhan o hyn, lansiwyd rhaglen lleoliadau gwaith newydd i fyfyrwyr Prifysgol Caerdydd sy'n astudio'r Gyfraith. Hyd yma, mae'r rhaglen wedi rhoi lleoliadau gwaith cyflogedig amser llawn i 18 o fyfyrwyr yn ystod eu trydedd flwyddyn.\nCafwyd cystadleuaeth gref i bartneriaeth yr Ysgol gyda Hugh James yn y categori hwn gan y prifysgolion a'r cyflogwyr canlynol:\nPrifysgol Kent, Ysgol Busnes a Enterprise Rent-A-Car\nPrifysgol Leeds a'r Adran Gwaith a Phensiynau\nPrifysgol Lincoln, y Tîm Gyrfaoedd a Chyflogadwyedd a Heddlu Swydd Lincoln\nPrifysgol Southampton a Grosvenor Britain and Ireland\nCyflwynodd y Pencampwr Nofio Olympaidd, Rebecca Adlington OBE y wobr i'r darlithydd Hannah Marchant ar ran yr Ysgol a Diane Brooks oedd yn cynrychioli Hugh James.\nDywedodd Hannah Marchant am y wobr, "Rydym yn falch iawn o gael cydnabyddiaeth fel hon i'r cyfleoedd sylweddol a gynigir i'n myfyrwyr sy'n astudio'r Gyfraith er mwyn gwella eu sgiliau cyflogadwyedd. Rydym yn hynod ddiolchgar i Gyfreithwyr Hugh James am barhau i gefnogi'r Ysgol a rhoi lleoliadau gwaith/pro bono amhrisiadwy i'n myfyrwyr. Rydym yn edrych ymlaen at barhau i gydweithio â Hugh James, ac i ddatblygu ymhellach ein perthynas arbennig sy'n fuddiol i bawb."\nYmunodd Dianne Brooks o gwmni Hugh James â hi gan ddweud: "Mae'r dyfarniad hwn yn wobr wych i Ysgol y Gyfraith a Gwleidyddiaeth ac i Gyfreithwyr Hugh James. Ers dros ddegawd rydym wedi cydweithio ar nifer o fentrau gan gynnwys rhaglenni pro bono, lleoliadau gwaith dros yr haf, ffeiriau'r gyfraith a'n rhaglen newydd sy'n cynnig blwyddyn o waith i fyfyrwyr israddedig. Mae'r berthynas yn datblygu o hyd ac mae'r cwmni, y Brifysgol a'r myfyrwyr ar eu hennill.\nA ninnau'n gyflogwyr mawr yng Nghymru ac yn gwmni uchelgeisiol sy'n tyfu ym myd y Gyfraith, mae gennym angen cyson i ddenu'r bobl fwyaf talentog at y farchnad. Mae'r mentrau hyn yn hanfodol wrth ein helpu i adnabod myfyrwyr a allai fynd ymlaen i wneud cyfraniad mawr i Hugh James yn y dyfodol. Rydym yn edrych ymlaen at ddatblygu ein perthynas ymhellach a chydweithio'n agos â Phrifysgol Caerdydd dros y degawd nesaf."\nDywedodd Oliver Sidwell, Cyd-sylfaenydd RMP Enterprise, trefnwyr y gwobrau, "Ni fu myfyrwyr erioed mor awyddus i wneud profiad gwaith, ac mae ein Gwobrau yn tynnu sylw at y gwaith rhagorol a wneir mewn sefydliadau, prifysgolion a gan fyfyrwyr ledled y wlad.\nMae'r gystadleuaeth ar gyfer swyddi yn ffyrnig ac mae'n hanfodol bod gan fyfyrwyr y sgiliau, yr adnoddau a'r wybodaeth sydd eu hangen arnynt i wella eu cyflogadwyedd. Mae ein Gwobrau yn meincnodi llwyddiannau israddedigion.\nMae'n wir dweud bod enillwyr blaenorol ein gwobrau ar draws y tri chategori o wobrau wedi rhagori y tu hwnt i ddisgwyliadau."


Myfyriwr o’r Drindod Dewi Sant yn rhedeg 10 marathon mewn 10 diwrnod\nMae Gary Howells, myfyriwr blwyddyn gyntaf BSc Gwyddor Chwaraeon ac Ymarfer Corff ym Mhrifysgol Cymru Y Drindod Dewi Sant, yn agos at gwblhau her elusennol epig wrth iddo redeg 10 marathon mewn 10 diwrnod.\nGary Howells, myfyriwr Gwyddor Chwaraeon ac Ymarfer Corff.\nYn athletwr hynod brofiadol ac yn hyfforddwr rhedeg poblogaidd, mae Gary Howells o Lanelli yn ymgymryd â'r her trwy redeg ar beiriant rhedeg yn ei dŷ ac mae'n benderfynol o godi cymaint o arian â phosib ar gyfer Ymddiriedolaeth Brathay, y GIG yn ogystal â nifer o elusennau lleol eraill. Mae eisoes wedi llwyddo i godi dros £6000 diolch i haelioni rhoddwyr lleol yn ogystal â rhoddion niferus trwy ei dudalen Just Giving.\nCwblhaodd Gary ei farathon cyntaf ar Fai 8fed a bydd yn gorffen ddydd Sul yma, Mai 17eg. Fodd bynnag, mae wedi nodi, pe bai'r arian yn parhau i ddod i mewn, y byddai'n ystyried parhau am gyfnod hirach!\nYn 2008, cymerodd Gary ran yn y Marathon des Sables, ac ar ôl cwblhau'r ultra-farathon llafurus hwnnw, roedd am wthio ei hun ymhellach fyth a chwblhau 10 marathon mewn 10 diwrnod. Roedd ymrwymiadau gwaith a theulu yn golygu na allai ddod o hyd i'r amser i ymgymryd â'r her. Ond bellach, gydag amser i sbario, penderfynodd Gary mai hwn oedd ei gyfle i wthio’i hun yn gorfforol tra hefyd codi arian ar gyfer achosion da.\n“Roeddwn i wastad wedi eisiau gwneud yr her hon ond erioed wedi cael yr amser, ond ar ddechrau’r cyfnod hwn o gyfyngiadau, dechreuais gwblhau rhediadau rhithwir. Mae'r Brathay 10in10 wastad wedi apelio ataf ond nid wyf erioed wedi gallu cael yr amser i ffwrdd i fedru’i wneud e’. Felly, gan fod gen i beiriant rhedeg yn y garej, dechreuais i feddwl beth fedrwn i wneud - a pha ffordd well na chodi arian ar gyfer rhai elusennau anhygoel wrth herio fy hun i’r 10 mewn10? ”\nMae'r Brathay 10in10 gwreiddiol yn her sy’n gofyn i athletwyr redeg cylched 26.2 milltir o Lyn Windermere 10 gwaith dros 10 diwrnod ond mae Gary wedi addasu hyn ac yn rhedeg 10 marathon mewn 10 diwrnod ar ei beiriant rhedeg yn ei gartref yn Llanelli.\n“Mae llawer o ffrindiau a theulu hefyd yn ymuno yn yr hwyl ac yn gwneud 10 her mewn 10 arall. Mae rhai yn gwneud 10 hanner marathon, mae eraill yn gwneud rhediadau 10 x 10k ac mae fy mhlant hyd yn oed yn ymuno ac yn gwneud 1 filltir bob dydd am 10 diwrnod.\n“Mae gen i dudalen Just Giving ac mae pobl yn bod yn hael iawn. Rydym hefyd wedi cael llawer o gefnogaeth o ran nawdd gan gwmnïau lleol. Rwy'n darlledu rhan o fy rhediadau dyddiol ar Facebook Live ac mae’r gefnogaeth wedi fy syfrdanu. Mae pobl ledled y DU yn fy negesu i ddweud sut rydw i'n eu cymell - sy'n wych. Rwy'n ceisio cymell cymaint o bobl â phosib ac mae'n wych gallu annog pobl i wneud rhywbeth positif."\nSefydlodd Gary, sy’n gyn filwr ei fusnes hyfforddi ei hun, sef Gary Howells Run Coaching ar ôl gadael y fyddin yn 2007 ac mae wedi bod yn gweithio gyda chleientiaid, yn eu paratoi ar gyfer treiathlons a heriau rhedeg eraill byth ers hynny.\nYn ddiweddar, penderfynodd Gary, sy’n arbenigwr ar symudedd rhedeg, ei fod eisiau ehangu ei wybodaeth am y corff felly penderfynodd ddychwelyd i addysg a chofrestru i astudio rhaglen BSc Gwyddor Chwaraeon ac Ymarfer Corff ar gampws Prifysgol Cymru Y Drindod Dewi Sant yng Nghaerfyrddin.\n“Penderfynais fynd yn ôl i’r Brifysgol i gasglu mwy o wybodaeth a chael gwell dealltwriaeth o’r wyddoniaeth sydd y tu ôl i’r cyfan,” meddai Gary. “Yn ystod fy mlwyddyn gyntaf, rwyf wedi sylweddoli bod rhai hyfforddwyr wrthi’n cynnig cyngor ond nid oes ganddynt unrhyw dystiolaeth na gwyddoniaeth i'w cefnogi. Os ydw i'n dweud wrth rywun am wneud rhywbeth, rydw i eisiau deall pam rydw i'n gofyn iddyn nhw wneud yr ymarfer penodol hwnnw.\n“Mewn gwirionedd, mae'r cwrs wedi newid fy marn ar hyfforddi pobl - dwi ddim yn unig yn dweud wrthyn nhw am wneud rhywbeth, dwi'n egluro pam eu bod nhw'n ei wneud gan fy mod wedi archwilio'r wyddoniaeth y tu ôl iddo. Mae wir wedi newid fy marn ynglŷn ag hyfforddiant ac wedi rhoi dull seiliedig ar wybodaeth i mi. Wedi’r cyfan, nid yw’r un peth yn mynd i weddu pawb.\n“Rydw i wedi mwynhau’r flwyddyn gyntaf yn fawr,” meddai’r gŵr 38 oed sy’n dad i ddau o blant bach. “Rwy wastad yn edrych ‘mlaen at fynd i mewn i’r Brifysgol. Mae mynd yn ôl i’r Brifysgol fel myfyriwr aeddfed yn golygu fy mod yn ei wneud oherwydd fy mod i wir eisiau ei wneud. Ni allaf aros i fynd yn ôl i’r ail flwyddyn. ”\nMae Geraint Forster, cyfarwyddwr rhaglen BSc Gwyddor Chwaraeon ac Ymarfer Corff yn Y Drindod Dewi Sant yn credu bod profiad Gary, ynghyd â’i wybodaeth academaidd, yn wir yn ei helpu gyda’i her bresennol.\n“Mae Gary yn enghraifft wych o’r math o fyfyriwr aeddfed y mae ein graddau yn berffaith ar ei gyfer,” meddai Geraint. “Roedd Gary eisoes yn rhedwr medrus gyda’i fusnes hyfforddi ei hun, ond roedd eisiau gallu symud ei hyfforddiant ymlaen i’r lefel nesaf trwy ddatblygu ei wybodaeth academaidd ymhellach.\n“Mae’r wybodaeth mae wedi’i datblygu eisoes ar y cwrs yn ei helpu gyda’i her bresennol. Fe wnes i brawf VO2max ar Gary yn gynharach yn y flwyddyn yn ein Labordy Ffisioleg, ac mae ein dadansoddiad o'r canlyniadau hyn wedi helpu Gary i allu cyflymu ei hun i sicrhau ei fod yn gallu cyflawni'r her anhygoel hon o gwblhau 10 marathon mewn 10 diwrnod. Mae hefyd yn defnyddio'r her hon fel arbrawf personol trwy ddadansoddi ei gyfradd chwys a'i gyfansoddiad fel y gall hydradu ei hun yn fwy cywir mewn digwyddiadau yn y dyfodol - fel yr ultra-farathon aml-ddiwrnod yn y Grand Canyon y mae'n cymryd rhan ynddo yn nes ‘mlaen yn y flwyddyn.\n“Mae brwdfrydedd ac ymrwymiad Gary hefyd yn cael effaith gadarnhaol ar y myfyrwyr eraill. Mae cael grwpiau cymharol fach sy’n gyfuniad braf o fyfyrwyr aeddfed a rhai sydd newydd adael yr ysgol, yn creu carfan o fyfyrwyr agos ac unedig iawn, ”ychwanega Geraint.\nGallwch gefnogi Gary yn ei her 10 mewn 10 gyfredol, drwy fynd i'w dudalen Just Giving


Practice Guide 64 - Prescribed clauses leases - Land Registry for England and Wales\nHafan»Proffesiynol»Cyfarwyddiadau ymarfer» Cyfarwyddyd Ymarfer 64 – Prydlesi cymalau penodedig Diweddarwyd: Hydref 2012\nMae'r cyfarwyddyd hwn yn disodli argraffiad Mawrth 2012. Gwnaed newidiadau i adlewyrchu cyflwyniad ffurflen benodedig JO ar 15 Hydref 2012.\nMae'r cyfarwyddyd hwn yn manylu ar ymarfer y Gofrestrfa Tir yn deillio o Reolau Cofrestru Tir (Newidiad) (Rhif 2) 2005, sy'n cyflwyno gwybodaeth benodedig mewn prydlesi cofrestradwy arbennig.\nMae wedi ei anelu at drawsgludwyr a dylech ddehongli cyfeiriadau atoch 'chi' felly. Bydd staff y Gofrestrfa Tir yn cyfeirio ato hefyd. 1 Byrfoddau a thermau\n'cymalau penodedig' yw'r geiriad sydd yng nghymalau LR1 i LR14 yn Atodlen 1A, RhCT 2003\n'prydles cymalau penodedig' yw prydles sy'n warediad o ystad gofrestredig mewn tir a roddwyd ar neu ar ôl 19 Mehefin 2006 sy'n gorfod cael ei chwblhau trwy gofrestriad1 (yn amodol ar eithriadau arbennig)\n'RhCT 2003' yw Rheolau Cofrestru Tir 2003 (fel y'u newidiwyd)\n'trawsgludwr' yw unigolyn awdurdodedig o fewn ystyr adran 18 Deddf Gwasanaethau Cyfreithiol 2007 sydd â’r hawl i ddarparu’r gwasanaethau trawsgludo y cyfeirir atynt ym mharagraffau 5(1)(a) a (b) Atodlen 2 i’r Ddeddf honno, neu unigolyn sy’n cyflawni’r gweithgareddau yn rhinwedd eu dyletswyddau fel swyddog cyhoeddus. Mae hefyd yn cynnwys unigolyn neu gorff sy’n cyflogi, neu sydd ag unigolyn awdurdodedig o’r fath ymhlith eu rheolwyr, a fydd yn cyflawni neu’n goruchwylio’r gweithgareddau trawsgludo hyn (rheol 217A, RhCT 2003).\n1 Adran 27(2)(b), DCT 2002.\nCyflwynodd Rheolau Cofrestru Tir (Newidiad) (Rhif 2) 2005 newidiadau pwysig sy'n effeithio ar y rhan fwyaf o brydlesi:\nsy’n warediadau o ystad gofrestredig mewn tir, a\nmae angen eu cwblhau trwy gofrestru.\nCyflwynodd y newidiadau i RhCT 2003 gasgliad safonol o gymalau sy'n gorfod ymddangos ar ddechrau holl brydlesi o'r fath. Mae'n bwysig bod y cymalau hyn yn cael eu cwblhau'n gywir gan mai o'r wybodaeth a ddarparwyd yn y cymalau y bydd y Gofrestrfa Tir yn paratoi'r cofnodion ar y gofrestr i gwblhau cofrestru'r brydles.\nMae'r cyfarwyddyd hwn yn rhoi gwybodaeth fanwl ynghylch cofrestru prydlesi cymalau penodedig a phrydlesi eraill lle caiff y cymalau penodedig eu defnyddio. Bydd o gymorth wrth i chi gwblhau prydles cymalau penodedig er mwyn ateb gofynion y Gofrestrfa Tir ac mae'n datgan canlyniadau naill ai cwblhau'r cymalau penodedig yn anghywir, neu fethu â'u cwblhau, pan fo angen.\n3 Ceisiadau sy'n cael eu heffeithio gan y newidiadau\n3.1 Pa brydlesi sy'n gorfod cynnwys y cymalau penodedig?\nHeblaw fel y crybwyllwyd yn adran 3.2 Eithriadau i'r gofyniad cyffredinol, rhaid i unrhyw brydles a roddwyd ar neu ar ôl 19 Mehefin 2006 gynnwys y cymalau penodedig lle bo'r brydles yn warediad o ystad gofrestredig mewn tir sy'n rhaid ei chwblhau trwy gofrestru dan adran 27(2)(b), DCT 20022. Mae hyn yn cynnwys rhoi prydles allan o ystad ddigofrestredig mewn tir lle'r oedd dyletswydd ar berchennog yr ystad rifersiynol i wneud cais i gofrestru'r ystad dan adran 6, DCT 2002 pan roddwyd y brydles3.\n2 Rheol 58A(4), RhCT 2003.\n3 Rheol 38, RhCT 2003.\nDS: Ni allwch wneud cais i gofrestru prydles a roddwyd allan o ystad ddigofrestredig mewn tir yr oedd dyletswydd ar rywun i wneud cais i'w chofrestru nes bydd cais i gofrestru'r ystad uwch honno'n cael ei wneud. I gael rhagor o fanylion, gweler Cyfarwyddyd Ymarfer 1 – Cofrestriadau cyntaf – 8.2 Delio trwy roi prydles.\n3.2 Eithriadau i'r gofyniad cyffredinol\n3.2.1 Prydlesi nad ydynt yn gorfod cynnwys cymalau penodedig\nO dan nifer cyfyngedig o amgylchiadau, nid yw prydles a roddwyd ar neu ar ôl 19 Mehefin 2006 allan o ystad gofrestredig mewn tir ac sydd angen ei chwblhau trwy gofrestru, yn gorfod cynnwys y cymalau penodedig4.\n4 Rheol 58A(4)(c) a (d), RhCT 2003.\nNid yw prydles yn gorfod cynnwys y cymalau penodedig pan gaiff ei rhoi ar ffurf sy'n ofynnol yn benodol naill ai:\ntrwy gytundeb a wnaed cyn 19 Mehefin 2006 (fel arfer, bydd cytundeb ysgrifenedig ar gyfer prydles yn cynnwys copi cyflawn o ffurf y brydles ei hun a gytunwyd)\ntrwy orchymyn y llys\ntrwy (neu dan) ddeddfiad (ond gweler DS1), neu\ntrwy gydsyniad gofynnol neu drwydded i roi'r brydles a roddwyd cyn 19 Mehefin 2006 (er enghraifft, gan landlord uwch neu arwystlai'r landlord).\nYn ogystal, nid yw gweithred amrywio prydles sydd ag effaith ildio ac ail-roi'r ystad brydlesol yn gorfod bod yn brydles cymalau penodedig (ond gweler DS2). Mae'r eithriad hwn yn berthnasol pa un ai oedd y brydles wreiddiol yn brydles cymalau penodedig ai peidio.\nDS1: I hawlio esemptiad o dan ddeddfiad, rhaid bod y brydles wedi cael ei llunio ar ffurf sy'n ofynnol yn benodol o dan Ddeddf, ac nid wedi ei rhoi yn unig yn unol â'r Ddeddf honno, neu'n cynnwys darpariaethau neilltuol (megis hawddfreintiau) a nodwyd gan y Ddeddf honno.\nDS2: Mae'r esemptiad yn gymwys dim ond i weithred amrywio sy'n peri amrywiad o'r brydles trwy estyn tymor neu hyd y brydles sy'n bodoli ac felly'n 'ildiad tybiedig ac ailroddiad'. Nid yw'r esemptiad yn gymwys lle, er bod gweithred wedi ei phenodi'n weithred amrywio, mae ei thelerau yn darparu ar gyfer ildiad penodol y brydles sy'n bodoli a rhoddiad prydles newydd yn ei lle. Gweler adrannau 2.1.1 a 3.2 Cyfarwyddyd Ymarfer 28 – Ymestyn prydlesi am wybodaeth bellach.\n3.2.2 Tystysgrif sydd ei hangen wrth hawlio eithriad\nOs ydych yn hawlio bod un o'r eithriadau sy'n cael eu rhestru yn adran 3.2.1 Prydlesi nad ydynt yn gorfod cynnwys cymalau penodedig, yn berthnasol i'ch prydles rhaid i chi gynnwys tystysgrif trawsgludwr (neu ryw dystiolaeth foddhaol arall) gyda'ch cais yn dangos pam yr ydych yn hawlio nad yw'r brydles yn brydles cymalau penodedig5. Os nad ydych yn gwneud hyn, ni fydd modd inni dderbyn eich cais (gweler adran 6 Ceisiadau diffygiol).\n5 Rheol 58A(2), RhCT 2003.\nMae'n bwysig eich bod yn gwneud yr hawliad hwn ac yn cyflwyno'r dystiolaeth briodol pan fo'ch prydles yn syrthio o fewn un o'r eithriadau, er mwyn i'r Gofrestrfa Tir fod yn ymwybodol o hyn. Yn ogystal, lle bo prydles eithriedig yn cynnwys y cymalau penodedig, bydd yn rhaid i'r Gofrestrfa Tir ystyried y cais i gofrestru'r brydles ar y sail a nodir yn adran 3.2.3 Trin prydlesi eithriedig sy'n cynnwys cymalau penodedig.\n3.2.3 Trin prydlesi eithriedig sy'n cynnwys cymalau penodedig\nOs byddwch yn defnyddio cymalau penodedig mewn prydles sy'n dod o fewn un o'r eithriadau a restrwyd yn adran 3.2.1 Prydlesi nad ydynt yn gorfod cynnwys cymalau penodedig, ni fyddwn yn dibynnu ar y cymalau hynny'n unig i gwblhau cofrestru. Mae hyn oherwydd bod rheol 72A(2), RhCT 2003 yn rhwymo'r Gofrestrfa Tir, wrth gwblhau cofrestru prydles eithriedig, i wneud cofnodion ar y gofrestr o ran materion sydd o'r natur y cyfeiriwyd atynt yng nghymalau LR9, LR10, LR11 a LR12, pan fo hynny'n briodol. Yn yr achosion hyn byddwn hefyd yn edrych ar y brydles i weld a oes unrhyw waharddiad neu gyfyngiad ar waredu'r brydles a gwneud cofnod yn ôl gofynion rheol 6(2), RhCT 2003.\nYn yr achosion hyn gallwch barhau i ddefnyddio cymal LR13 i wneud cais i gofrestru ffurf cyfyngiad safonol.\nFodd bynnag, nid ydym yn gorfod gwneud unrhyw gofnodion o ran materion sydd o'r natur y cyfeiriwyd atynt yng nghymalau LR9, LR10 neu LR11 neu gyfyngiad y cyfeiriwyd ato yng nghymal LR13 a all effeithio ar deitlau cofrestredig heblaw'r hyn sy'n berthnasol i'r tir a brydleswyd neu allan o'r hwn y caiff y brydles ei rhoi oni bai y rhoddir y rhifau(au) teitl ym mhanel 12 y ffurflen AP1 neu y gwneir cais penodol (ffurflen AP1, RX1, AN1 neu UN1 fel y bo'n briodol)6.\n6 Rheol 72A(4)(b), RhCT 2003.\n3.3 Defnyddio cymalau penodedig yn wirfoddol mewn ceisiadau am gofrestriad cyntaf\nGallwch baratoi prydles newydd sy'n destun cofrestriad cyntaf gan ddefnyddio'r cymalau penodedig. Fodd bynnag, nid yw hyn yn orfodol.\nWrth gwblhau cais am gofrestriad cyntaf, rhaid i'r Gofrestrfa Tir archwilio'r teitl digofrestredig a chofnodi rhybudd ar y gofrestr o faich unrhyw fudd yr ymddengys o'r archwiliad hwn ei fod yn effeithio ar yr ystad gofrestredig7, gan gynnwys materion perthnasol mewn prydles. Felly, byddwn yn dal i archwilio cynnwys prydles o'r fath, fel arfer, yn hytrach na dibynnu ar gynnwys y cymalau penodedig yn unig.\n7 Rheol 35(1), RhCT 2003.\nOs byddwch yn gwneud cais am gofrestriad cyntaf gan ddefnyddio'r cymalau penodedig, byddwn yn derbyn cais i gofnodi cyfyngiad safonol a wnaed yng nghymal LR13, ac nid oes angen RX1 dan yr amgylchiadau hyn (gweler adran 7.13 LR13).\n3.4 Ble dylai'r cymalau penodedig ymddangos mewn prydles?\nRhaid i'r cymalau penodedig ymddangos ar flaen y brydles. Pan fo'r brydles yn cynnwys dalen flaen, gall y cymalau penodedig ymddangos yn union ar ôl y ddalen flaen honno.\nMae Rheol 58A(4), RhCT 2003 yn diffinio 'dalen flaen' fel ‘dalen glawr blaen, neu ddalen gynnwys os yw ar ddechrau'r brydles, neu ddalen glawr blaen a dalen gynnwys lle bo'r ddalen gynnwys yn union ar ôl y ddalen glawr blaen, a lle bo 'dalen gynnwys' yn golygu dalen gynnwys neu ddalen mynegai (ymhob achos, sut bynnag y'i disgrifiwyd) neu'r ddwy’.\n4 Cyflwyno newidiadau a dyddiadau pwysig ar gyfer prydlesi cofrestradwy o dir\nO ran prydlesi cofrestradwy o dir, mae'r newidiadau i RhCT 2003 wedi cael eu gweithredu mewn dau gam yn ôl y cyfarwyddyd hwn. 4.1 Cyfnod gwirfoddol\nGellid fod wedi defnyddio'r cymalau penodedig yn wirfoddol mewn ceisiadau i gofrestru'r prydlesi a ddisgrifiwyd yn adran 3.1 Pa brydlesi sy'n gorfod cynnwys y cymalau penodedig a gyflwynwyd rhwng 9 Ionawr 2006 a 18 Mehefin 2006 yn gynwysedig (y cyfnod gwirfoddol).\nLle caiff prydles a roddwyd ar neu cyn 18 Mehefin 2006 yn cynnwys y cymalau penodedig ei chyflwyno i'w chofrestru wedi hynny byddwn yn ei derbyn. Byddwn hefyd yn derbyn prydles a roddir ar neu cyn 18 Mehefin 2006 nad yw'n cynnwys y cymalau penodedig.\nI gael manylion ar sut y byddwn yn trin unrhyw brydles yn cynnwys y cymalau penodedig a roddwyd cyn 9 Ionawr 2006, gweler adran 4.2 Defnyddio cymalau penodedig mewn prydlesi a roddwyd cyn y cyfnod gwirfoddol.\nNi fyddwn bellach yn rhoi adborth ar ddefnyddio cymalau penodedig mewn prydlesi a roddwyd yn ystod y cyfnod gwirfoddol.\n4.1.1 Ffurflenni cais ychwanegol sydd eu hangen ar gyfer prydlesi a roddwyd yn ystod y cyfnod gwirfoddol\nPan gyflwynir prydles a roddwyd yn ystod y cyfnod gwirfoddol i'w chofrestru, bydd y Gofrestrfa Tir yn ystyried cynnwys y brydles gyfan, yn hytrach na dibynnu'n unig ar y cymalau penodedig. Fodd bynnag, os byddwch yn defnyddio'r cymalau penodedig, byddwn yn barod i dderbyn cais i gofnodi cyfyngiad safonol8 a wnaed yng nghymal LR139 (gweler adran 7 LR13) yn lle ffurflen RX1.\n8 Mae rhestr o ffurfiau cyfyngu safonol yn Atodlen 4, RhCT 2003.\n9 Rheol 92(7)(d), RhCT 2003.\nMae adrannau hynny'r rheolau sy'n mynnu ein bod yn gwneud cofnodion sy'n deillio o faterion sydd yn neu y cyfeiriwyd atynt yng nghymalau LR9, LR10 a LR11 yn berthnasol yn unig i brydlesi cymalau penodedig a roddwyd ar neu ar ôl 19 Mehefin 2006 (hy yn ystod y cyfnod gorfodol)10. Ar gyfer prydlesi a roddwyd yn ystod y cyfnod gwirfoddol, os dymunwch gael cofnod ar y gofrestr o ran materion (heblaw hawddfreintiau) sydd yn neu y cyfeiriwyd atynt yn y cymalau penodedig hynny, rhaid i chi naill ai:\nddal i gyfeirio atynt ar y ffurflen AP1 a gyflwynwyd gyda'r brydles, neu\nwneud cais gan ddefnyddio'r ffurflen gais briodol (AP1, AN1 neu UN1 yn ôl y galw). 10 Rheol 72A, RhCT 2003.\nNid oes angen i chi wneud cais penodol (AP1, AN1 neu UN1 yn ôl y galw ) o ran hawddfraint ond pan fo'n effeithio ar deitlau cofrestredig heblaw teitl y landlord a ddangoswyd yng nghymal LR2.1 neu'r tir yn y brydles. Hefyd mae angen cwblhau cymal LR2.2 gydag unrhyw rifau teitl o'r fath (gweler adran 7.2.2 LR2.2).\n4.2 Defnyddio cymalau penodedig mewn prydlesi a roddwyd cyn y cyfnod gwirfoddol\nAm nad oes unrhyw ffurf benodedig ar brydles gofrestradwy, byddwn yn derbyn ceisiadau i gofrestru unrhyw brydles lle caiff y cymalau penodedig eu defnyddio mewn prydles o'r fath a roddwyd cyn 9 Ionawr 2006. Mae'n bosib y bydd angen ffurflenni cais ychwanegol – gweler adran 4.1.1 Ffurflenni cais ychwanegol sydd eu hangen ar gyfer prydlesi a roddwyd yn ystod y cyfnod prawf sydd hefyd yn gymwys i brydlesi a roddwyd cyn y cyfnod gwirfoddol.\nFodd bynnag, rhaid i chi gofio na fyddwch yn gallu gwneud cais i gofnodi ffurf safonol ar gyfyngiad gan ddefnyddio cymal LR13 – byddwn yn dal i ofyn am ffurflen RX1.\n4.3 Dechrau'r cyfnod gorfodol\nRhaid i unrhyw brydles a roddwyd ar neu ar ôl 19 Mehefin 2006 sy'n dod o fewn diffiniad prydles cymalau penodedig yn adran 3.1 Pa brydlesi sy'n gorfod cynnwys y cymalau penodedig? gynnwys y cymalau penodedig (yn amodol ar yr eithriadau y cyfeiriwyd atynt yn adran 3.2 Eithriadau i'r gofyniad cyffredinol).\n5 Pwyntiau cyffredinol ar gwblhau cymalau penodedig\n5.1 Ai dogfen ar wahân yw cymalau penodedig?\nNage. Mae'r cymalau penodedig yn Atodlen 1A, RhCT 2003 yn rhan annatod o'r ddogfen a rhaid iddynt ffurfio rhan o'r brydles rwymedig a chyflawnedig. Rhaid i wrthran y brydles gynnwys y cymalau penodedig hefyd.\n5.2 Ai ffurflen gais y Gofrestrfa Tir yw'r cymalau penodedig?\nNage. Fel y crybwyllwyd yn adran 5.1 Ai dogfen ar wahân yw cymalau penodedig? mae'r cymalau penodedig yn rhan annatod o'r brydles. Fodd bynnag, cewch ddefnyddio cymal LR13 i ofyn am gofnodi ffurf safonol ar gyfyngiad. Yn ogystal, pan fo'n briodol, byddwn yn gwneud cofnodion ar y gofrestr o'r materion sydd yn neu y cyfeiriwyd atynt yng nghymalau LR8, LR9, LR10, LR11, LR12 ac LR14 y byddai angen cais ar wahân ar eu cyfer mewn rhai achosion fel arall. Byddwch yn dal i orfod cyflwyno naill ai ffurflen FR1 neu AP1, fel y bo'n briodol, i gofrestru prydlesi cymalau penodedig.\nNid yw prydles cymalau penodedig yn un o ffurflenni cais y Gofrestrfa Tir sy'n cael eu rhestru yn Atodlen 1, RhCT 2003 ac, felly, nid oes gofynion arni o ran ffont, llinellu a maint pwynt fel y pennwyd yn rheolau 210 a 211, RhCT 2003. Fodd bynnag, byddem yn disgwyl bod y cymalau penodedig mor ddarllenadwy â rhannau eraill y brydles.\n5.3 A oes raid cyflwyno'r cymalau penodedig yn union fel sy'n cael ei ddangos yn Atodlen 1A i'r rheolau?\nNac oes. Er bod Atodlen 1A, RhCT 2003 yn cyflwyno'r cymalau penodedig ar ffurf tabl, yr unig ofyniad arnoch yw cynnwys testun y cymalau mewn prydles cymalau penodedig. Cewch adael allan unrhyw un neu bob un o'r llinellau er mwyn gwneud i'r wybodaeth benodedig gyd-fynd yn well â chynllun gweddill y brydles. Mae'n dderbyniol i benawdau ar yr ochr yn y tabl ymddangos fel penawdau arferol os dewiswch gyflwyno'r wybodaeth heb linellau tabl.\n5.4 Beth gaf i adael allan o'r cymalau penodedig?\nYn gyffredinol, cewch adael allan neu ddileu:\nholl eiriau mewn llythrennau italaidd, neu wynebddu ac italaidd (er enghraifft, ‘Rhif(au) teitl y rhoddwyd y brydles hon allan ohonynt. Gadewch yn wag os nad ydynt yn gofrestredig.’)\ngeiriau amherthnasol lle bo cymal yn rhoi mwy nag un dewis (er enghraifft, ‘Nid yw'r brydles hon yn cynnwys darpariaeth sy'n gwahardd neu'n cyfyngu ar warediadau.\nMae'r brydles hon yn cynnwys darpariaeth sy'n gwahardd neu'n cyfyngu ar warediadau.’)\nRhaid i chi beidio â gadael allan naill ai:\ny penawdau a rifwyd (er enghraifft, ‘LR9. HAWLIAU CAFFAEL NEU DERFYNU’), neu\nis-benawdau (er enghraifft, ‘LR9.2 Cyfamod tenant i ildio'r brydles (neu gynnig ei hildio)’ o'ch prydles, hyd yn oed lle nad yw gweddill y brydles yn cynnwys unrhyw wybodaeth fyddai'n gofyn eich bod yn eu cwblhau.\nOs nad oes gennych unrhyw wybodaeth i roi mewn cymal penodedig, cewch naill ai:\nysgrifennu 'Dim', neu\nei adael yn wag.\n5.5 Gaf i adael cymal penodedig allan lle nad yw'n berthnasol?\nGallwch adael allan neu ddileu:\ncymal LR13 i gyd (lle nad ydych yn gwneud cais i gofrestru cyfyngiad safonol)\ncymal LR14 i gyd (lle mai un person yw'r tenant neu lle y mae’r tenant yn fwy nag un person, caiff ffurflen JO wedi ei llenwi a’i harwyddo ei chyflwyno gyda’r cais i gofrestru’r brydles).\nDS: Os byddwch yn gadael cymal LR13 allan ond yn cynnwys cymal LR14, peidiwch ag ail-rifo cymal LR14. Gall fod yn haws i chi gynnwys y ddau gymal ac ysgrifennu 'Dim'.\nMae Adran 10 Atodiad A – Cyfarwyddyd i gwblhau cymalau penodedig: Testun y mae'n rhaid ei gynnwys yn cynnwys cyfarwyddyd pellach.\n5.6 Sut y dylwn osod y wybodaeth angenrheidiol?\n5.6.1 Cyfarwyddyd cyffredinol\nMae pob cymal penodedig yn cynnwys cyfarwyddyd mewn testun italaidd sy'n nodi sut y dylech gwblhau'r wybodaeth angenrheidiol.\nAr gyfer rhai cymalau penodedig, rhaid ichi wneud un datganiad o nifer o opsiynau (er enghraifft, cymal LR14). Yn yr achos hwn gallwch hepgor neu ddileu'r geiriad amhriodol.\nAr gyfer cymalau penodedig eraill rhaid ichi roi gwybodaeth am gynnwys y brydles. Yn yr achos hwn, fel rheol gallwch naill ai:\nosod y wybodaeth yn llawn, neu\ngroesgyfeirio at gymal, atodlen neu baragraff perthnasol atodlen corff y brydles sy'n cynnwys y wybodaeth.\nDS1: Mae rhai cymalau penodedig yn nodi union ddull cwblhau. Yn yr achosion hyn bydd y cyfarwyddiadau mewn italig yn dweud wrthych sut i'w cwblhau. Ceir gwybodaeth fanwl ar sut i gwblhau pob cymal penodedig yn adran 7 Y cymalau penodedig.\nDS2: Ni ddylech gyfuno gwahanol ddulliau o gwblhau cymal penodedig. Er enghraifft, yng nghymal LR4, dylech naill ai osod disgrifiad llawn o'r eiddo a brydlesir neu gyfeirio at ran berthnasol corff y brydles sy'n cynnwys y disgrifiad – ni ddylech osod disgrifiad rhannol o'r eiddo yng nghymal LR4 ac yna croesgyfeirio at ran o gorff y brydles sy'n cynnwys disgrifiad pellach. Fodd bynnag, bydd cyfeiriad syml at y cyfeiriad eiddo yng nghymal LR4 ynghyd â chyfeiriad at ddisgrifiad manylach yn rhan berthnasol corff y brydles yn dderbyniol.\nDS3: Ni ddylech newid penawdau'r cymalau penodedig, hyd yn oes os defnyddir gwahanol dermau neu ddiffiniadau yng ngweddill y brydles – yn yr achos hwn gallwch gynnwys croesgyfeiriad at y term neu ddiffiniad a ddefnyddir yng ngweddill y brydles, os bydd hyn yn osgoi dryswch.\nDS4: Lle defnyddir geiriau neu ymadroddion 'diffiniedig' yn y cymalau penodedig, dylid gwneud hyn yn amlwg neu dylid cynnwys cyfeiriad at y cymal diffiniedig perthnasol yng nghorff y brydles o fewn y cymalau penodedig.\n5.6.2 Croesgyfeirio at rannau eraill o'r brydles neu at ddogfennau a ymgorfforwyd\nLle bo'r dewis gennych i groesgyfeirio at gymalau o fewn y brydles, rhaid ichi sicrhau eich bod yn cyfeirio'n union at yr holl gymalau perthnasol. Peidiwch â chyfeirio'n gyffredinol naill ai at:\n'Bob mater o'r fath yn y brydles', neu\nholl gynnwys tudalen wedi ei rhifo (oni bai nad oes unrhyw ddisgrifiad arall yn briodol).\nLle bo'r brydles yn cynnwys dwy neu ragor o ddarpariaethau sy'n berthnasol i'r cymalau penodedig, dylech gynnwys croesgyfeiriad at yr holl ddarpariaethau perthnasol yn y cymalau penodedig.\nLle bo'n bosibl, dylech osgoi defnyddio 'cadwyni' hir o groesgyfeiriadau wrth gwblhau'r cymalau penodedig, oni bai fod hyn yn angenrheidiol o ran eglurder neu i leihau'r posibilrwydd o gamddehongli'r brydles. Er enghraifft, os yw cymal penodedig yn cyfeirio at ddarpariaeth benodol yng nghorff y brydles a bod y ddarpariaeth honno, yn ei thro, yn cyfeirio at ddarpariaethau eraill yn y brydles, ni ddylid fod yn rhaid fel rheol cyfeirio'n benodol at y darpariaethau eraill yn y cymal penodedig.\nGallwch, os oes rhaid, gyfeirio mewn prydles cymalau penodedig at ddarpariaethau sydd wedi eu cynnwys mewn dogfen a ymgorfforwyd. Gall hyn fod yn wir, er enghraifft, pan roddir telerau'r brydles trwy gyfeirio at delerau prydles sy'n bodoli eisoes yr eiddo; neu lle bo isbrydles yn corffori telerau'r brif brydles trwy gyfeirio. Yn yr achos hwn:\nyn ddelfrydol dylid atodi copi ardystiedig o'r ddogfen a ymgorfforwyd i'r brydles neu ei gyflwyno gyda'r cais ar gyfer cofrestriad\nrhaid gwneud yn eglur yn y cymalau penodedig pa ddogfen y cyfeirir ati\nos yw'r brydles a'r ddogfen a ymgorfforwyd yn cynnwys darpariaethau y mae'n rhaid eu cynnwys yn y cymalau penodedig, dylech gyfeirio at y ddwy yn y cymalau hynny.\n5.7 Beth sy'n digwydd os byddaf yn gwneud camgymeriad wrth gwblhau cymal penodedig?\nMae'n hanfodol bwysig eich bod yn ofalus wrth gwblhau'r cymalau penodedig. Bydd y Gofrestrfa Tir yn cwblhau cofrestru prydles cymalau penodedig ar sail y wybodaeth a ddarparwyd ynddynt yn unig.\nCaiff canlyniadau rhoi gwybodaeth anghywir neu anghyflawn ynghylch cynnwys y brydles eu hystyried yn fwy manwl yn adran 7 Y cymalau penodedig. Yn ogystal, mae adran 8 Hepgoriadau o brydlesi cymalau penodedig a newidiadau iddynt ac Adran 11 Atodiad B – Nodyn cyfarwyddol am anawsterau a all godi wrth baratoi prydlesi cymalau penodedig yn nodi ein gofynion lle'r ydym wedi cwblhau cais ar sail gwybodaeth sydd naill ai'n anghywir neu'n anghyflawn mewn cymal penodedig.\n5.8 Beth os wyf yn ansicr a ddylai darpariaeth ymddangos mewn cymal penodedig?\nOs ydych yn ansicr a ddylid cynnwys un o ddarpariaethau prydles mewn cymal penodedig ai peidio dylech ei chynnwys.\nByddwn yn archwilio darpariaethau'r brydles y cyfeiriwch atynt yn y cymalau ac yn gwneud cofnodion pan fo hynny'n briodol yn unig. Ni fydd unrhyw faterion y cyfeiriwyd atynt neu a gyflwynwyd yn y cymalau penodedig yn ymddangos ar y gofrestr os nad oes modd eu cofrestru neu eu nodi.\n6 Ceisiadau diffygiol\nMae Cyfarwyddyd Ymarfer 49 – Dychwelyd a gwrthod ceisiadau i gofrestru yn cyflwyno'r meini prawf cyffredinol y bydd y Gofrestrfa Tir yn eu defnyddio i wrthod ceisiadau i gofrestru sy'n sylweddol ddiffygiol11. Mae'r gofynion yn y cyfarwyddyd hwnnw yr un mor berthnasol i brydlesi cymalau penodedig.\n11 Rheol 16(£), RhCT 2003.\nYn ogystal, bydd ceisiadau i gofrestru prydlesi cymalau penodedig (hy y rhai y cyfeiriwyd atynt yn adran 3.1 Pa brydlesi sy'n gorfod cynnwys y cymalau penodedig?) a roddwyd ar neu ar ôl 19 Mehefin 2006 yn cael eu gwrthod naill ai:\nlle na chawsant eu llunio yn y ffordd gywir, neu\nlle na chwblhawyd unrhyw un o gymalau LR2.1, LR3, LR4, neu LR6.\nDS: Nid yw'r meini prawf gwrthod uchod sy'n berthnasol i brydlesi cymalau penodedig yn benodol yn berthnasol i unrhyw brydles lle nad yw'n orfodol defnyddio'r cymalau penodedig.\nYn ogystal, caiff ceisiadau i gofrestru prydlesi nad ydynt yn gorfod cynnwys y cymalau penodedig (hy y rheiny y cyfeirir atynt yn adran 3.2.1 Prydlesi nad ydynt yn gorfod cynnwys cymalau penodedig) eu gwrthod lle na chyflwynir tystysgrif neu dystiolaeth foddhaol arall y cyfeirir atynt yn adran 3.2.2 Tystysgrif sydd ei hangen wrth hawlio eithriad).\n7 Y cymalau penodedig\nLR1. Dyddiad y brydles\nDylid cwblhau cymal LR1 gyda dyddiad y brydles. Byddai'n ddefnyddiol pe byddech yn gwneud hynny ar ffurf ‘25 Mehefin 2006’, er enghraifft, gan mai dyma sut y bydd y Gofrestrfa Tir yn cofnodi dyddiadau o'r fath.\nLR2. Rhif(au) teitl LR2.1 Rhif(au) teitl y landlord\nRhif(au) teitl y rhoddir y brydles hon ohonynt. Gadewch yn wag os nad ydynt yn gofrestredig. LR2.2 Rhifau teitl eraill\nY rhif(au) teitl sy’n bodoli y mae materion y cyfeirir atynt yn LR9, LR10, LR11 ac LR 13 i’w cofnodi yn eu herbyn.\nDylid cwblhau cymal LR2.1 gyda rhif(au) teitl eiddo'r landlord y caiff y brydles ei rhoi ohonynt.\nOs caiff y brydles cymalau penodedig ei rhoi rhwng peri cofrestriad cyntaf y rifersiwn a'i gyflwyno, nid oes angen rhif(au) teitl12. Mae'r un peth yn berthnasol i brydles sy'n defnyddio'r cymalau penodedig a gyflwynwyd fel rhan o gais am gofrestriad cyntaf.\n12 Rheol 38 (1) RhCT 2003.\nFel arall, os na fyddwch yn cwblhau’r panel hwn gyda’r rhif(au) teitl perthnasol, ni fyddwn yn gallu derbyn eich cais lle mae’r defnydd o gymalau penodedig yn orfodol (gweler adran 6 Ceisiadau diffygiol).\nDylech gwblhau cymal LR2.2 gydag unrhyw rifau teitl (heblaw teitl(au) y landlord a roddwyd eisoes yn LR2.1) yr ydych yn gwneud cais i gofnodi materion y cyfeiriwyd atynt yng nghymalau LR9, LR10, LR11 a LR13 ar eu cyfer.\nOs na fyddwch yn cwblhau'r panel hwn yn gywir, nid ydym yn gorfod gwneud cofnod o faterion sydd yn neu y cyfeiriwyd atynt yn y cymalau hynny oni bai eich bod yn gwneud cais ar wahân ar eu cyfer13. Lle bo'r cais ar wahân yn cael ei wneud ar ffurflen AP1 ac yn rhoi neu'n neilltuo hawddfraint, rhaid i chi nodi'r cymal, atodlen neu baragraff atodlen arbennig yn y brydles sy'n cynnwys yr hawddfraint14.\n13 Rheol 72A(4), RhCT 2003.\n14 Rheol 72A(5), RhCT 2003.\nLR3. Partïon i'r brydles hon\nRhowch enwau a chyfeiriadau llawn pob un o'r partïon. Ar gyfer cwmnïau wedi'u corffori yn y Deyrnas Unedig a phartneriaethau atebolrwydd cyfyngedig, rhowch y rhif cofrestredig hefyd, gan gynnwys unrhyw ragddodiad. Ar gyfer cwmnïau tramor, rhowch diriogaeth eu corffori hefyd ac os yw'n briodol, y rhif cofrestredig yn y Deyrnas Unedig gan gynnwys unrhyw ragddodiad.\nNodwch swyddogaeth pob parti, er enghraifft ‘cwmni rheoli’, ‘gwarantwr’, ac ati.\nDylid cwblhau cymal LR3 gydag enwau a chyfeiriadau llawn y landlord, y tenant a (phan fo hynny'n berthnasol) unrhyw bartïon eraill i'r brydles. Rhaid i chi fanylu ar y partïon yn llawn yn y cymal hwn. Peidiwch â chyfeirio at ddisgrifiadau yn rhywle arall yn y brydles.\nPeidiwch â newid y penawdau 'Landlord' a 'Tenant', hyd yn oed os nad fel hyn y caiff y partïon eu disgrifio yng ngweddill y brydles – yn yr achos hwn gallwch gynnwys croesgyfeiriad at y disgrifid yng ngweddill y brydles, os bydd hyn yn osgoi dryswch.\nOs yw unrhyw un o'r partïon yn gwmni neu'n bartneriaeth atebolrwydd cyfyngedig, rhowch y rhif cofrestredig a/neu'r diriogaeth lle cawsant eu corffori yn ôl y cyfarwyddyd yn y testun italaidd.\nOs oes partïon eraill (fel cwmni rheoli neu warantwr), rhowch eu henwau llawn, cyfeiriadau, eu swyddogaeth fel parti i'r brydles a manylion cofrestru'r cwmni (fel yr uchod) dan y pennawd 'Partïon eraill'. Os mai'r unig bartïon i'r brydles yw'r landlord a'r tenant, cewch adael allan neu ddileu'r pennawd 'Partïon eraill'.\nOs na fyddwch yn cwblhau'r panel hwn, byddwn yn methu â derbyn eich cais lle bo'n orfodol defnyddio'r cymalau penodedig (gweler adran 6 Ceisiadau diffygiol).\nRhowch ddisgrifiad llawn o'r tir a brydlesir\nCyfeiriwch at y cymal, atodlen neu baragraff atodlen yn y brydles hon sy'n disgrifio'r tir a brydlesir yn fanylach.\nLle bo rhan o deitl cofrestredig yn cael ei gosod, rhaid bod cynllun ynghlwm wrth y brydles hon a rhaid nodi lefelau unrhyw loriau.\nYn achos gwrthdaro rhwng y cymal hwn a gweddill y brydles hon, at ddibenion cofrestru, y cymal hwn gaiff flaenoriaeth.\n7.4.1 Pwyntiau cyffredinol o ran cwblhau cymal LR4\nDylid cwblhau cymal LR4 gyda naill ai:\ndisgrifiad llawn o'r eiddo a brydleswyd, neu\ngyfeiriad at y cymal, atodlen neu baragraff atodlen yng nghorff y brydles sy'n disgrifio'r tir a brydleswyd.\nOs oes unrhyw wrthdaro rhwng y manylion a roddwyd yn y cymal hwn a'r rhai y cyfeiriwyd atynt yn rhywle arall yn y brydles, byddwn yn cwblhau cofrestru'r brydles ar sail y wybodaeth a ddarparwyd yng nghymal LR4 yn unig.\nOs na fyddwch yn cwblhau'r panel hwn, byddwn yn methu â derbyn eich cais pan fo'n orfodol defnyddio'r cymalau penodedig (gweler adran 6 Ceisiadau diffygiol).\nDS: Mae'r angen am gynllun mewn unrhyw brydles cymalau penodedig sy'n effeithio ar ran o'r tir mewn teitl cofrestredig yn newid i'r amgylchiadau cyffredinol lle mae'n rhaid i brydles gynnwys cynllun yn dangos y tir a brydlesir. Am fanylion pellach, gweler Cyfarwyddyd Ymarfer 40 – Cynlluniau'r Gofrestrfa Tir. Cofiwch hefyd os yw'r cynllun a atodir i'r brydles yn annigonol, ni fydd modd inni dderbyn eich cais – gweler Cyfarwyddyd Ymarfer 49 – Dychwelyd a gwrthod ceisiadau i gofrestru.\n7.4.2 Eithriadau materol o'r eiddo a brydleswyd\nWeithiau bydd prydles yn cynnwys eithriad materol o fuddion arbennig o'r ystad a brydleswyd. Enghreifftiau o fuddion all gael eu heithrio fel hyn yw:\neitemau o ddiddordeb archeolegol neu hanesyddol\nffynhonnau mwynol neu ddŵr poeth\nDylid cwblhau cymal LR4 gyda manylion unrhyw eithriad o'r fath.\n7.4.3 Estyniad prydles sy'n bodoli\nOs yw'r brydles newydd sy'n cael ei rhoi yn estyniad prydles sy'n bodoli, mae angen datganiad yn LR4 yn debyg i hyn:\n"Mae'r brydles hon yn weithredol yn ddarostyngedig i ond gyda budd y brydles sy'n bodoli dyddiedig ..."\nNid yw'r gofyniad hwn yn gymwys i estyniadau wedi eu cynnwys mewn gweithredoedd amrywio. 7.5 LR5\nLR5. Datganiadau penodedig ac ati\nOs yw’r brydles hon yn cynnwys datganiad sy’n cael ei nodi yn LR5.1, rhowch y datganiad perthnasol dan yr is-gymal hwnnw neu cyfeiriwch at y cymal, atodlen neu baragraff atodlen yn y brydles hon sy’n cynnwys y datganiad.\nYn LR5.2, dylech hepgor neu ddileu’r Deddfau hynny nad ydynt yn gymwys i’r brydles hon.\nLR5.1 Datganiadau penodedig dan reolau 179 (gwarediadau o blaid elusen), 180 (gwarediadau gan elusen) neu 196 (prydlesi dan Ddeddf Diwygio Cyfraith Lesddaliad, Tai a Datblygu Trefol 1993) o Reolau Cofrestru Tir 2003.\nLR5.2 Gwneir y brydles hon dan, neu wrth gyfeirio at ddarpariaethau:\nDeddf Diwygio Cyfraith Lesddaliad 1967\nDeddf Tai 1985\nDeddf Tai 1988\nMae cymal LR5.1 yn gofyn am fanylion unrhyw ddatganiad sydd ei angen trwy statud, gyda'i union eiriad yn rheolau 179, 180 neu 196, RhCT 2003. Mae angen manylion y datganiadau hyn yn y canlynol:\nprydles o blaid elusen15\nprydles gan elusen16, neu\nbrydles a roddwyd yn ôl darpariaethau Deddf Diwygio Cyfraith Lesddaliad, Tai a Datblygu Trefol 199317. 15 Datganiad gofynnol dan adran 122(8), Deddf Elusennau 2011, ar y ffurf a bennwyd yn rheol 179, RhCT 2003.\n16 Datganiad gofynnol dan adran 122(1), Deddf Elusennau 2011, ar y ffurf a bennwyd yn rheol 180, RhCT 2003.\n17 Datganiad gofynnol dan adran 57(11), Deddf Diwygio Cyfraith Lesddaliad, Tai a Datblygu Trefol 1993 sydd ei angen yn unrhyw brydles newydd a roddwyd dan adran 56 ohoni, ar y ffurf a bennwyd yn rheol 196(2), RhCT 2003.\nGallwch weld rhagor o fanylion o'r amgylchiadau lle bo angen rhoi'r datganiadau gofynnol (a'u ffurf) yn y canlynol:\nCyfarwyddyd Ymarfer 14 – ElusennauCyfarwyddyd Ymarfer 27 – Y ddeddfwriaeth diwygio cyfraith lesddaliad.\nLle bo angen un o'r datganiadau hyn, rhaid i chi naill ai:\nroi'r datganiad yn llawn yng nghymal LR5.1, neu\ngyfeirio at y cymal, atodlen neu baragraff atodlen yng nghorff y brydles sy'n cynnwys y datganiad yn llawn.\n7.5.2.1 Pwyntiau cyffredinol o ran cwblhau cymal LR5.2\nOs gwnaed prydles dan, neu trwy gyfeirio at, ddarpariaethau unrhyw un o'r Deddfau canlynol mae'n effeithio ar sut y bydd y Gofrestrfa Tir yn gorfod delio â'r cais:\nDeddf Tai 1996.\nOs na wnaed prydles dan, neu trwy gyfeirio at, ddarpariaethau un o'r Deddfau hynny, dylech adael allan neu ddileu pob un ohonynt.\nLle gwnaed prydles yn unol ag un o'r Deddfau hynny, dylid cadw'r cyfeiriad at y Ddeddf honno a gadael allan neu ddileu'r rhai nad ydynt yn berthnasol. Cyfeiriwch at enw'r Ddeddf yn unig – peidiwch â chyfeirio at yr adran(nau) neu atodlen(ni) unigol sy'n berthnasol i'r brydles. Byddwn yn archwilio'r brydles i weld yn union pa rai o ddarpariaethau'r Ddeddf sy'n effeithio ar y gwarediad ac yn cymryd y camau priodol.\n7.5.2.2 Gwybodaeth gefndirol\nEnghraifft gyffredin o brydles a wnaed trwy, neu'n ôl telerau, un o'r Deddfau sy'n cael eu rhestru yng nghymal LR5.2 yw prydles hawl i brynu a wnaed dan ddarpariaethau Deddf Tai 1985 (DT 1985). Bydd prydles o'r fath yn cynnwys y materion canlynol sydd angen eu cofnodi ar y gofrestr:\nyr hawddfreintiau statudol y cyfeiriwyd atynt ym mharagraff 2 Atodlen 6, DT 1985 (oni bai yr eithriwyd hwy'n benodol)\ncyfamod gan y tenant i ad-dalu'r gostyngiad a roddwyd dan hawl i brynu os ydynt yn gwaredu'r eiddo o fewn cyfnod arbennig. Caiff y cyfamod hwn ei alw'n arwystl gostyngiad ac mae'n dod i rym fel arwystl cyfreithiol ar yr eiddo.\nMae DT 1985 yn rhwymo'r Gofrestrfa Tir i gofnodi'r ddwy ddarpariaeth hyn yng nghofrestr y tenant, heb i'r tenant wneud cais. Bydd landlordiaid y sector cyhoeddus yn llunio'u dogfennau cynsail eu hunain ar gyfer gwarediadau dan DT 1985, sy'n golygu nad oes unrhyw gynllun safonol i brydlesi o'r fath. Ar hyn o bryd, gall prydles o'r fath gyfeirio at unrhyw un neu bob un o rannau canlynol DT 1985 yn unrhyw ran o'r brydles, gan ei gwneud yn anodd eu hadnabod gydag unrhyw sicrwydd:\nAdrannau 118 – 188, neu\nBydd gofyn am gyfeiriad at y ddeddfwriaeth fel rhan o'r cymalau penodedig yn gwneud adnabod y cais yn rhwyddach i staff y Gofrestrfa Tir a sicrhau bod y cofnodion cywir yn ymddangos ar y gofrestr.\nLR6. Cyfnod prydlesu'r Eiddo\nDylid cynnwys dim ond y datganiad priodol (wedi'i gwblhau yn briodol) o'r tri opsiwn.\nNODYN: Defnyddir y wybodaeth rydych yn ei rhoi neu yn cyfeirio ati yma fel rhan o'r manylion i adnabod y brydles dan reol 6 o Reolau Cofrestru Tir 2003.\nOddi ar ac yn cynnwys:\nI ac yn cynnwys\nY cyfnod a nodir yn y brydles hon yn: cymal/atodlen/paragraff\nMae'r cyfnod fel ag a ganlyn:\nMae cymal LR6 yn gofyn am ba gyfnod y prydleswyd y tir y cyfeiriwyd ato yng nghymal LR4. Dylid cwblhau'r datganiad priodol o'r tri dewis.\nRydym yn deall nad yw telerau rhai prydlesi ar ffurf ‘oddi ar… i…’. Bwriad ail a thrydydd dewis cymal LR6 yn arbennig yw caniatáu digon o hyblygrwydd i ddelio ag unrhyw fath o gyfnod all ddigwydd.\nDisgrifiwch gyfnod y brydles un ai:\ntrwy roi manylion dyddiadau dechrau a darfod y cyfnod (ar gyfer cyfnodau syml),\ntrwy gyfeirio at y cymal, atodlen neu baragraff atodlen yn y brydles sy'n cynnwys manylion y cyfnod, neu\ntrwy ddangos manylion y cyfnod yn llawn yn y cymal hwn.\nNodwch gyfanswm y premiwm, gan gynnwys unrhyw TAW lle bo hynny’n daladwy.\n7.7.1 Pwyntiau cyffredinol o ran cwblhau cymal LR7\nDylid cwblhau cymal LR7 gyda manylion unrhyw bremiwm a dalwyd. Peidiwch â chyfeirio at y cymal, atodlen neu baragraff yng nghorff y brydles sy'n cynnwys y wybodaeth hon.\nOs nad oes premiwm yn cael ei dalu, naill ai rhowch ‘Dim’ neu gadewch y cymal hwn yn wag.\nLle bo'r premiwm yn cynnwys elfen o TAW, cynhwyswch hyn yn y ffigur trwy ddatgan er enghraifft, ‘£100,000 ynghyd â TAW o £17,500’ neu ‘£117,500 yn cynnwys TAW’. Peidiwch â chyfeirio dim ond at TAW yn gyffredinol, er enghraifft, ‘£100,000 ynghyd â TAW’.\nYn absenoldeb tystiolaeth yn y brydles neu bapurau eraill a gyflwynwyd bod TAW yn daladwy, bydd y Gofrestrfa Tir yn cymryd yn ganiataol bod y gydnabyddiaeth neu bremiwm a rhent a ddyfynnwyd mewn gweithred yn cynnwys unrhyw elfen TAW sy'n daladwy.\n7.7.1.1 Gwybodaeth gefndirol\nO dan Ddeddf Treth ar Werth 1994, mae TAW ar y gyfradd safonol yn daladwy o ran rhai trafodion eiddo masnachol sy'n cynnwys tir.\nBydd y Gofrestrfa Tir yn asesu'r ffïoedd ar y swm yn cynnwys TAW ac yn defnyddio'r wybodaeth yng nghymal LR7 i wneud cofnod o'r pris a dalwyd ar y gofrestr. I gael rhagor o wybodaeth am gofnodi data pris a dalwyd ar y gofrestr, gweler Cyfarwyddyd Ymarfer 7 – Cofnodi ar y gofrestr y pris a dalwyd neu'r gwerth a ddatganwyd.\nLR8. Gwaharddiadau neu gyfyngiadau yn erbyn gwaredu’r brydles hon\nDylid cynnwys y datganiad sy’n fwyaf priodol o’r ddau.\nPeidiwch â nodi geiriad y ddarpariaeth yma.\nNid yw’r brydles hon yn cynnwys darpariaeth sy’n gwahardd neu yn cyfyngu ar warediadau.\nMae’r brydles hon yn cynnwys darpariaeth sy’n gwahardd neu sy’n cyfyngu ar warediadau.\nMae cymal LR8 yn gofyn (yn fras yn unig) a yw'r brydles yn cynnwys unrhyw waharddiad neu gyfyngiad ar waredu gan y tenant. Dylid dileu neu adael allan y geiriad amhriodol yn y cymal hwn.\nBydd y Gofrestrfa Tir yn gwneud cofnod ar y gofrestr lle dewiswyd yr ail o'r ddau ddewis yng nghymal LR818. Peidiwch â manylu'n llawn na chyfeirio at y cymal(au) perthnasol yn y brydles sy'n cynnwys y gwaharddiad neu gyfyngiad, am nad yw ffurf y cofnod ar y gofrestr yn dibynnu ar eiriad y brydles.\n18 Rheol 6(2), RhCT 2003.\nOs na fyddwch yn cwblhau'r cymal hwn yn gywir (hy trwy gynnwys neu adael allan y ddau ddatganiad) ni fydd y Gofrestrfa Tir yn gwneud cofnod o'r cyfyngiad ar waredu oni bai eich bod yn gwneud cais ar wahân ar ffurflen AP119. Os byddwch yn gwneud cais ar wahân ar ffurflen AP1, rhaid i chi ddatgan pa gymal, atodlen neu baragraff atodlen arbennig yn y brydles sy'n cynnwys y cyfyngiad ar waredu20.\n19 Rheol 72A(3), RhCT 2003.\n20 Rheol 72A(5), RhCT 2003.\nLR9. Hawliau caffael ac ati\nRhowch y darpariaethau perthnasol yn yr is-gymalau neu cyfeiriwch at y cymal, atodlen neu baragraff atodlen yn y brydles hon sy’n cynnwys y darpariaethau.\nLR9.1 Hawliau cytundebol y Tenant i adnewyddu’r brydles hon, i gaffael y rifersiwn neu brydles arall o’r Eiddo, neu i gaffael budd mewn tir arall\nLR9.2 Cyfamod y Tenant i ildio’r brydles hon (neu i gynnig ei wneud)\nLR9.3 Hawliau cytundebol y Landlord i gaffael y brydles hon\nDylid cwblhau cymal LR9.1 gyda manylion unrhyw hawliau cytundebol o blaid y tenant un ai:\ni adnewyddu'r brydles hon\ni gaffael y rifersiwn\ni gaffael prydles arall o'r eiddo, neu\ni gaffael budd mewn tir arall.\nCewch naill ai:\nroi testun llawn y ddarpariaeth berthnasol, neu\ngyfeirio at y cymal, atodlen neu baragraff atodlen yng nghorff y brydles sy'n cynnwys yr opsiwn neu hawl.\nOs bydd unrhyw hawliau neu opsiynau o blaid y tenant yn effeithio ar rifau teitl heblaw teitl y landlord sy'n cael ei grybwyll yng nghymal LR2.1, mae'r Gofrestrfa Tir yn gorfod gwneud cofnod o'r budd dim ond lle byddwch yn rhestru'r teitlau ychwanegol hyn yng nghymal LR2.221.\n21 Rheol 72A(4)(a), RhCT 2003.\nOs na fyddwch yn cwblhau'r cymal hwn nid yw'r Gofrestrfa Tir yn gorfod gwneud cofnod o'r budd oni bai eich bod yn gwneud cais ar wahân ar ffurflen AN1 neu UN122.\n22 Rheol 72A(3), RhCT 2003.\nGall prydles gynnwys cyfamod neu ymrwymiad gan y tenant i ildio (neu i gynnig ildio) y brydles i'r landlord dan amgylchiadau arbennig er enghraifft, cyn aseinio'r brydles. Gall darpariaeth o'r fath ffurfio contract ystad (er na wnaed taliad am ildio) a budd, felly, sy'n effeithio ar yr ystad brydlesol (Greene yn erbyn Comisiynwyr yr Eglwys  Ch 457).\nBydd y Gofrestrfa Tir yn cofnodi bodolaeth budd o'r fath trwy wneud y nodyn canlynol i fanylion y brydles yn nheitl y tenant:\n‘NODYN: Mae ymrwymiad ar y prydlesai i [gynnig] ildio'r brydles dan yr amgylchiadau sy'n cael eu crybwyll ynddi.’\nDylid cwblhau cymal LR9.2 gyda manylion unrhyw:\ngyfamod gan y tenant i ildio'r brydles, neu\ngyfamod gan y tenant i gynnig ildio'r brydles.\ngyfeirio at y cymal, atodlen neu baragraff atodlen yng nghorff y brydles sy'n cynnwys y cyfamod.\nOs na fyddwch yn cwblhau'r cymal hwn nid yw'r Gofrestrfa Tir yn gorfod gwneud cofnod o'r budd oni bai eich bod yn gwneud cais ar wahân ar ffurflen AN1 neu UN123.\n23 Rheol 72A(3), RhCT 2003.\nDS: Ni fydd y Gofrestrfa Tir yn gwneud cofnod o ran unrhyw gyfamod sy'n ffurfio rhan o gymal 'llesteirio' sy'n cynnwys gofyniad ynghylch cyflwyno rhybudd.\nDylid cwblhau cymal LR9.3 gyda manylion unrhyw hawl gytundebol ar ran y landlord i gaffael y brydles. Enghraifft o hawl o'r fath fyddai hawl ragbrynu (hy hawl cynnig cyntaf ar ran y landlord, petai'r tenant yn penderfynu gwerthu'r teitl prydlesol).\n‘NODYN: Mae'r brydles yn cynnwys hawl ragbrynu.’\nOs na fyddwch yn cwblhau'r cymal hwn nid yw'r Gofrestrfa Tir yn gorfod gwneud cofnod o'r budd oni bai eich bod yn gwneud cais ar wahân ar ffurflen AN1 neu UN124.\n24 Rheol 72A(3), RhCT 2003.\nLR10. Cyfamodau cyfyngu a roddwyd yn y brydles hon gan y Landlord o ran tir ar wahân i’r Eiddo\nRhowch y darpariaethau perthnasol neu cyfeiriwch at y cymal, atodlen neu baragraff atodlen yn y brydles hon sy’n cynnwys y darpariaethau.\nDylid cwblhau cymal LR10 gyda manylion unrhyw gyfamodau cyfyngu yn y brydles sy'n rhwymo tir ym meddiant y landlord, heblaw'r budd rifersiynol yn yr eiddo a ddisgrifiwyd yng nghymal LR4.\nroi testun llawn y cyfamodau, neu\ngyfeirio at y cymal, atodlen neu baragraff atodlen yng nghorff y brydles sy'n cynnwys y cyfamodau hynny.\nOs na fyddwch yn cwblhau'r cymal hwn nid yw'r Gofrestrfa Tir yn gorfod gwneud cofnod o'r cyfamodau ar wahân oni bai eich bod yn gwneud cais ar wahân ar ffurflen AN1 neu UN125.\n25 Rheol 72A(3), RhCT 2003.\nOs yw unrhyw gyfamodau cyfyngu'n rhwymo tir mewn teitlau cofrestredig heblaw teitl(au) y landlord sy'n cael eu crybwyll yng nghymal LR2.1, mae'r Gofrestrfa Tir yn gorfod gwneud cofnod o'r budd dim ond lle byddwch yn rhestru'r teitlau ychwanegol hyn yng nghymal LR2.226.\n26 Rheol 72A(4)(a), RhCT 2003.\nDS: Ni ddylech gyfeirio at y canlynol yng nghymal LR10:\ncyfamodau cyfyngu a wnaed gan y tenant\ncyfamodau cyfyngu a wnaed gan y landlord cyn belled â'u bod yn ymwneud dim ond â'r budd rifersiynol yn yr eiddo a ddisgrifir yng nghymal LR4.\nCyfeiriwch yma dim ond at y cymal, atodlen neu baragraff atodlen yn y brydles hon sy’n amlinellu’r hawddfreintiau.\nR11.1 Hawddfreintiau a roddwyd gan y brydles hon er budd yr Eiddo\nLR11.2 Hawddfreintiau a roddwyd neu a neilltuwyd gan y brydles hon dros yr Eiddo er budd eiddo arall\n7.11.1 Newid ymarfer pwysig\nSylwch fod y gofynion ac ymarfer isod yn cynrychioli newid pwysig yn sut y bydd y Gofrestrfa Tir yn delio â hawddfreintiau mewn prydlesi (hy prydlesi cymalau penodedig).\nEich cyfrifoldeb chi bellach yw cwblhau cymal LR11 yn gywir i gyfeirio at holl hawddfreintiau yn y brydles sydd o fudd i'r eiddo ac sydd ar yr eiddo. Oni bai eich bod yn gwneud cais ar wahân, ni fydd unrhyw hawddfreintiau yn y brydles nad oes cyfeiriad atynt yn y cymal penodedig hwn:\nyn cael eu cwblhau trwy gofrestru\nyn ymddangos ar gofrestr teitlau yr effeithir arnynt.\n7.11.2 Pwyntiau cyffredinol o ran cwblhau cymal LR11\nRhaid i chi gwblhau'r cymal hwn trwy gyfeirio at y cymal, atodlen neu baragraff atodlen yn y brydles sy'n cynnwys yr hawddfreintiau – peidiwch â nodi'r hawddfreintiau'n llawn. Mae hyn oherwydd bod hawddfreintiau sydd mewn prydlesi fel arfer yn hir ac rydym am leihau perygl camgymeriad allai godi wrth eu nodi'n llawn yma.\nDylech gwblhau cymal LR11.1 gyda manylion hawddfreintiau yn y brydles er lles eiddo'r tenant.\nMae hawddfreintiau yn y brydles er budd yr Eiddo'n warediad cofrestradwy27 ac nid ydynt yn dod i rym cyfreithiol nes cânt eu cwblhau trwy gofrestru. Os na fyddwch yn cwblhau'r cymal hwn nid yw'r Gofrestrfa Tir yn gorfod cwblhau'r hawddfreintiau trwy gofrestru oni bai eich bod yn gwneud cais ar wahân ar ffurflen AP128. Lle byddwch yn gwneud cais ar wahân, rhaid i chi fanylu ar y ffurflen AP1 pa gymal, atodlen neu baragraff atodlen arbennig yn y brydles sy'n cynnwys yr hawddfraint29.\n27 Adran 27(2)(d), DCT 2002.\n28 Rheol 72A(3), RhCT 2003.\n29 Rheol 72A(5), RhCT 2003.\nOs bydd unrhyw hawddfreintiau sydd er lles eiddo'r tenant yn faich ar dir mewn rhifau teitl heblaw teitl(au) y landlord sy'n cael eu crybwyll yng nghymal LR2.1, ni fydd yr hawddfraint yn gweithredu'n gyfreithiol nes bydd y gofynion cofrestru wedi cael eu hateb, sy'n golygu bod rhaid nodi'r baich ar y gofrestr briodol a chofnodi'r budd ar y gofrestr brydlesol30. Nid yw'r Gofrestrfa Tir ond yn gorfod cwblhau'r hawddfreintiau trwy gofrestriad trwy gofnodi rhybudd ar y gofrestr sy'n dwyn y baich pan fyddwch yn rhestru'r rhif(au) teitl ychwanegol hyn yng nghymal LR2.231 neu'n gwneud cais ar wahân ar ffurflen AP1. Os na fyddwn yn cofnodi rhybudd o'r hawddfraint ar gofrestr y tir sy'n dwyn y baich ni fyddwn yn cynnwys yr hawddfraint yn y teitl prydlesol newydd.\n30 Adran 27(1) ac Atodlen 2, DCT 2002.\n31 Rheol 72A(4)(a), RhCT 2003.\nDylid cwblhau cymal LR11.2 gyda manylion unrhyw hawddfreintiau a roddwyd neu a neilltuwyd dros y tir a brydleswyd er lles tir arall.\nMae hyn yn cynnwys hawddfreintiau:\na neilltuwyd er lles tir yn nheitlau cofrestredig y landlord y rhoddwyd y brydles allan ohonynt\na neilltuwyd er lles tir mewn teitlau cofrestredig eraill, sydd â'r landlord yn berchennog cofrestredig arnynt\na roddwyd neu a neilltuwyd er lles tir mewn teitl cofrestredig sydd â thrydydd parti (er enghraifft, cwmni rheoli) yn berchennog arno\na roddwyd neu a neilltuwyd er lles tir digofrestredig.\nOs na fyddwch yn cwblhau'r cymal hwn, nid yw'r Gofrestrfa Tir yn gorfod cwblhau'r hawddfreintiau trwy gofrestriad oni bai fod cais ar wahân yn cael ei wneud ar ffurflen AP132. Lle byddwch yn gwneud cais ar wahân, rhaid i chi fanylu ar y ffurflen AP1 pa gymal, atodlen neu baragraff atodlen arbennig yn y brydles sy'n cynnwys yr hawddfraint33.\n32 Rheol 72A(3), RhCT 2003.\n33 Rheol 72A(5), RhCT 2003.\nLle bo'r hawddfreintiau a neilltuwyd er lles teitlau'r landlord y cyfeiriwyd atynt yng nghymal LR2.1 yn unig, nid oes angen gwneud dim byd arall. Bydd y Gofrestrfa Tir yn cofrestru yn awtomatig rhybudd o faich yr hawddfreintiau a neilltuwyd ar y gofrestr brydlesol newydd ac yn cyfeirio atynt ar gofrestr y landlord pan gaiff y brydles ei nodi.\nLle bo'r hawddfreintiau er lles teitlau cofrestredig eraill, rhaid i'r Gofrestrfa Tir gwblhau'r hawddfreintiau trwy gofrestriad dim ond pan fyddwch yn rhoi'r rhifau teitl yng nghymal LR2.234. Os na wnewch hynny bydd y Gofrestrfa Tir yn cofnodi rhybudd o faich yr hawddfraint ar y gofrestr brydlesol ond ni fydd yn gwneud unrhyw gofnod ar gofrestr y tir sy'n elwa.\n34 Rheol 72A(4)(a), RhCT 2003.\nYn y sefyllfa hon mae angen cais ar wahân ar ffurflen AP1 i gofnodi budd yr hawddfraint ar y gofrestr briodol i ateb y gofynion cofrestru. Os byddwch yn gwneud cais ar wahân, rhaid i chi fanylu ar y ffurflen AP1 pa gymal, atodlen neu baragraff atodlen arbennig yn y brydles sy'n cynnwys yr hawddfraint. Ni fydd yr hawddfraint yn dod i rym cyfreithiol nes caiff y cais hwn ei wneud.\nCyfeiriwch yma dim ond at y cymal, atodlen, neu baragraff atodlen yn y brydles hon sy’n amlinellu’r rhent-dâl.\nSylwch mai ystyr y term 'Rhent-dâl ystad', fel y'i defnyddiwyd yng nghymal LR12, yw rhent-dâl yn ôl y diffiniad yn adran 1(2)(b), Deddf Cyfraith Eiddo 1925.\nDylid cwblhau cymal LR12 gyda manylion unrhyw rent-dâl ystad a grëwyd gan y brydles.\nRhaid i chi gwblhau'r cymal hwn trwy gyfeirio at y cymal, atodlen neu baragraff atodlen yn y brydles sy'n cynnwys rhent-dâl yr ystad – peidiwch â chyflwyno'r darpariaethau'n llawn.\nDS: Peidiwch â chyfeirio yn y cymal hwn at y rhent(i) a gedwir gan y brydles, gan nad yw'r manylion yn ffurfio rhan o'r wybodaeth y mae ei hangen ar gyfer y cymalau penodedig.\nOs nad ydych yn cwblhau'r cymal hwn nid oes rhwymau ar y Gofrestrfa Tir i wneud cofnod ynghylch baich y rhent-dâl oni bai eich bod yn gwneud cais ar wahân yn ffurflen AN1 neu UN135. Ni fyddwn ar unrhyw adeg yn cofrestru'r rhent-dâl yn safonol oni bai y gwneir cais penodol ar ffurflen AP1.\n35 R.72A(3), LRR 2003.\nLR13. Cais am ffurf cyfyngiad safonol\nRhowch destun llawn y ffurf cyfyngiad safonol a’r teitl y mae i’w chofnodi yn ei erbyn. Os hoffech wneud cais am fwy nag un ffurf cyfyngiad safonol defnyddiwch y cymal hwn i wneud cais am bob un ohonynt, dywedwch wrthym pwy sy’n gwneud cais yn erbyn pa deitl a rhowch destun llawn y cyfyngiad mae’ch cais amdano.\nAmlinellir ffurfiau cyfyngiad safonol yn Atodlen 4 Rheolau Cofrestru Tir 2003.\nMae’r Partïon i’r brydles hon yn gwneud cais i gofnodi’r ffurf cyfyngiad safonol ganlynol [yn erbyn teitl yr Eiddo] neu [yn erbyn rhif teitl ]\n7.13.1 Caniatáu cyfyngiadau safonol yn unig\nDefnyddiwch gymal LR13 i wneud cais i gofrestru cyfyngiad safonol36. Nid ydych yn gorfod llenwi ffurflen RX1 yn ogystal. Fodd bynnag, os na fyddwch yn cwblhau'r cymal hwn nid yw'r Gofrestrfa Tir yn gorfod cofnodi cyfyngiad yn y gofrestr oni bai eich bod yn gwneud cais ar wahân37 ar ffurflen RX138.\n36 Mae rhestr o ffurfiau cyfyngu safonol yn Atodlen 4, RhCT 2003.\n37 Rheol 72A(3), RhCT 2003.\n38 Rheol 92(1), RhCT 2003.\nOs nad yw'r cyfyngiad sydd ei angen yn un safonol:\npeidiwch â chyfeirio ato yn y cymal hwn\ncyflwynwch ffurflen RX1 wedi'i llenwi gyda'ch cais.\n7.13.2 Pwyntiau cyffredinol o ran cwblhau cymal LR13\nGallwch newid dim ond y geiriad nad yw'n ymddangos mewn cromfachau. Rhaid i eiriau cais ddechrau bob amser ‘Mae'r Partïon i'r brydles hon yn gwneud cais i gofnodi'r ffurf cyfyngiad safonol ganlynol…’ Yn ogystal, oherwydd ein bod bob amser yn barod i dderbyn bod y partïon wedi cyflawni'r brydles wreiddiol a'i gwrthran, nid oes angen cyflwyno gwrthran y ddogfen wrth wneud cais i gofnodi cyfyngiad yn erbyn teitl y tenant.\nDylech gwblhau geiriau cyntaf y cais yn y cymal hwn (gan ddechrau, ‘Mae'r Partïon …’) gyda rhif y teitl yr ydych am gofrestru'r cyfyngiad yn ei erbyn. Rhaid dileu'r dewis amhriodol o'r rhai sy'n cael eu cynnig. Os nad yw'r cyfyngiad i'w gofrestru yn erbyn rhif y teitl a neilltuwyd i'r tir a brydleswyd, cwblhewch yr ail ddewis gyda'r teitl y mae i gael ei gofnodi yn ei erbyn.\nOs yw'r cyfyngiad yn effeithio ar rifau teitl heblaw'r hyn a neilltuwyd i'r eiddo a brydleswyd y cyfeiriwyd ato yng nghymal LR4 neu deitlau'r landlord sy'n cael eu crybwyll yng nghymal LR2.1, nid yw'r Gofrestrfa Tir yn gorfod gwneud cofnod o'r cyfyngiad oni bai eich bod yn rhestru'r teitlau ychwanegol hyn yng nghymal LR2.239.\n39 Rheol 72A(4)(a), RhCT 2003.\nRhowch destun llawn y cyfyngiad, gan gynnwys unrhyw fewnlenwadau sydd eu hangen. Rhaid i chi:\nbeidio â chyfeirio at gymal, atodlen neu baragraff atodlen prydles sy'n cynnwys y cyfyngiad,\nna chyfeirio at y cyfyngiad trwy ei lythyren yn Atodlen 4 i RhCT 2003 (er enghraifft, 'Ffurf A', 'Ffurf N' ac ati).\n7.13.3 Cyfyngiad sy'n effeithio ar ran yn unig o deitl cofrestredig\nYn wahanol i banel 3 ar ffurflen RX1, nid yw cymal penodedig LR13 yn caniatáu i'r ceisydd bennu lle bydd cyfyngiad yn effeithio ar ran o deitl cofrestredig yn unig. Fodd bynnag, gallwch ddefnyddio cymal LR13 i wneud cais i gofrestru cyfyngiad safonol yn erbyn rhan yn unig o deitl cyn belled â'ch bod yn diffinio'n eglur pa ran o'r teitl sy'n cael ei heffeithio.\nOs yw'r cyfyngiad yn effeithio ar ran o deitl yn unig, rhaid i chi ymgorffori disgrifiad o'r rhan dan sylw o fewn geiriad y cyfyngiad, rhywbeth yn debyg i'r isod40. Cyn belled â bod y geiriad yn ddigonol i nodi rhan y teitl sydd i gael ei heffeithio gan y cyfyngiad, byddwn yn ei dderbyn. Gall y disgrifiad fod naill ai ar ffurf:\ndisgrifiad geiriol (er enghraifft, ‘Ni ellir cofrestru unrhyw warediad o [ran] yr ystad gofrestredig [yn dwyn yr enw 22 Stryd y Gof] gan berchennog yr ystad gofrestredig …’), neu\ncyfeiriad at y cynllun ynghlwm wrth y brydles (er enghraifft, ‘Ni ellir cofrestru unrhyw warediad o [ran] yr ystad gofrestredig [sy'n cael ei dangos gydag ymyl las ar y cynllun i'r brydles] gan berchennog yr ystad gofrestredig …’). 40 Rheol 91A(1), RhCT 2003.\nSylwch y byddwn yn derbyn disgrifiad geiriol o'r eiddo (ee 22 Stryd y Gof) dim ond lle bo modd dynodi union faint yr eiddo hwnnw'n eglur ar fap yr Arolwg Ordnans.\n7.13.4 Angen mwy nag un cyfyngiad\nEfallai y byddwch am wneud cais am fwy nag un ffurf safonol ar gyfyngiad yn y brydles. Os felly, dylech ailadrodd geiriau cyntaf y cais (hy, ‘Mae'r Partïon i'r brydles hon yn gwneud cais i gofnodi'r ffurf safonol ganlynol ar gyfyngiad’) ar ôl testun y cyfyngiad cyntaf a chwblhau gweddill y geiriad yn ôl y cyfarwyddyd uchod.\n7.13.5 Cyfyngiadau ar ddefnyddio cymal LR13\nNid yw cymal LR13 yn cynnwys geiriad llawn ffurflen RX1. Mae cyfyngiadau, felly, ar ddefnyddio cymal LR13.\nYn arbennig, mae'n bosibl y bydd angen tystiolaeth ychwanegol i gofrestru cyfyngiad mewn rhai achosion. Nid yw cymal LR13 yn gwneud darpariaeth i'r ceisydd gyflwyno tystiolaeth ychwanegol o hawl i gofrestru cyfyngiad. Caiff y sefyllfaoedd hyn eu trin yng Nghyfarwyddyd Ymarfer 19 – Rhybuddion, cyfyngiadau a gwarchod buddion trydydd parti ar y gofrestr – 4.4.3 Ceisiadau a wnaed heb gydweithrediad y perchennog perthnasol – yr angen i ddangos budd digonol a 4.5.3 Gwybodaeth sy'n gorfod bod gyda'r cais.\nMae'r ceisiadau hyn yn debygol o fod yn anghyffredin wrth gofrestru prydlesi cymalau penodedig. Fodd bynnag, lle bo angen tystiolaeth ychwanegol, rhaid i chi roi datganiad yn dilyn geiriad y panel priodol ar ffurflen RX1 ynghyd â naill ai:\ny dystiolaeth angenrheidiol o'r hyn y cyfeiriwyd ati ym mhaneli 9, 11, 12 a 13 ar ffurflen RX1, neu (pan fo'n briodol)\ndystysgrif eich bod yn dal y dystiolaeth ychwanegol.\n7.13.6 Ymrwymiad i gofnodi cyfyngiad trwy statud\nWeithiau mae'r Gofrestrfa Tir yn gorfod cofnodi cyfyngiadau ar y gofrestr heb unrhyw gais41. Mae manylion llawn dan ba amgylchiadau y gwnawn gofnod o'r fath yng Nghyfarwyddyd Ymarfer 19 – Rhybuddion, cyfyngiadau a gwarchod buddion trydydd parti ar y gofrestr – 4.2.2 Lle'r ydym yn gorfod cofnodi cyfyngiad.\n41 Rheol 95, RhCT 2003.\nNid oes unrhyw ofyniad i chi gwblhau cymal penodedig LR13 er mwyn cofnodi cyfyngiad o'r fath. Byddwn yn nodi pan fo'r cyfyngiadau hyn yn briodol.\nLR14. Datganiad o ymddiried os yw’r Tenant yn fwy nag un person\nOs mai un person yw’r Tenant, dylech hepgor neu ddileu’r holl ddatganiadau dewisol.\nOs yw’r Tenant yn fwy nag un person, cwblhewch y cymal hwn trwy hepgor neu ddileu pob datganiad dewisol nad yw’n gymwys.\nMae’r Tenant yn fwy nag un person. Byddant yn dal yr Eiddo ar ymddiried ar eu cyfer eu hunain fel cyd-denantiaid.\nMae’r Tenant yn fwy nag un person. Byddant yn dal yr Eiddo ar ymddiried ar eu cyfer eu hunain fel tenantiaid cydradd â chyfrannau cyfartal.\nMae’r Tenant yn fwy nag un person. Byddant yn dal yr Eiddo ar ymddiried. Cwblhewch fel y bo angen\n7.14.1 Pwyntiau cyffredinol o ran cwblhau cymal LR14\nDylid cwblhau cymal LR14 gyda'r datganiad ymddiried priodol lle bo'r tenant a enwyd yng nghymal LR3 yn fwy nag un person neu gorff. Fel arall, gallwch ddewis i lenwi ffurflen JO sydd ar gael i’w llwytho i lawr o’n gwefan www.cofrestrfatir.gov.uk. Cynlluniwyd ffurflen JO fel dewis arall i gydberchnogion ddatgan ymddiriedau ar adeg caffael ac i ymdrin â’r anawsterau ymarferol y gall trawsgludwyr eu hwynebu wrth sicrhau cyflawniad y brydles gan bob prydlesai o fewn amserlen dynn trafodiad trawsgludo arferol.\nOs yw'r brydles o blaid un tenant yn unig, cewch naill ai:\nadael allan neu ddileu'r holl eiriau eraill, neu\nadael allan neu ddileu cymal LR3 yn llwyr.\nMae'r datganiad ymddiried hwn yn berthnasol i'r tenantiaid gwreiddiol a enwyd yng nghymal LR3 yn unig.\nGallwch weld gwybodaeth am effaith y datganiadau hyn, ffurflen JO a'r cofnodion ar y gofrestr all ddeillio ohonynt, yng Nghyfarwyddyd Ymarfer 24 – Ymddiriedau preifat o dir.\n7.14.2 Unig berchennog – cofnod o gyfyngiad ffurf A\nEfallai eich bod am adlewyrchu bodolaeth ymddiried trwy gofnodi cyfyngiad ar ffurf A yn erbyn unig berchennog. Os felly, dylech wneud cais amdano gan ddefnyddio cymal LR13.\nI gael rhagor o fanylion ac enghreifftiau o ble y gall fod angen cyfyngiad o'r fath, gweler Cyfarwyddyd Ymarfer 24 – Ymddiriedau preifat o dir – 9.3 Ymddiriedau noeth.\n8 Hepgoriadau o brydlesi cymalau penodedig a newidiadau iddynt\nMae'r wybodaeth yn yr adran hon yn berthnasol i brydlesi cymalau penodedig a roddwyd ar neu ar ôl 19 Mehefin 2006 yn unig.\n8.1 Gwybodaeth gyffredinol o ran hepgoriadau a newidiadau\nGall un neu fwy o'r cymalau penodedig fod un ai:\nwedi cael eu cwblhau'n anghywir, neu\nwrthdaro gyda darpariaeth yn rhywle arall yn y brydles.\nLle bo'r gwall neu wrthdaro'n peri ein bod naill ai'n gwneud cofnod y teimlwch ei fod yn anghywir, neu'n gadael cofnod allan o'r gofrestr, efallai y byddwch am wneud cais ar wahân i newid y gofrestr.\nYn amodol ar eu natur, mae modd datrys hepgoriadau, gwallau ac anghysondebau yn y cymalau penodedig trwy un ai:\nnewid dan baragraff 6(e) Atodlen 10, DCT 2002 a rheol 130, RhCT 2003, neu\nGallwch wneud cais un ai:\nwrth gyflwyno'r brydles i'w chofrestru\ntra bo'r brydles wrthi'n cael ei chofrestru, neu\nar ôl cwblhau'r cofrestru.\nMae adran 11 Atodiad B – Nodyn cynghorol am anawsterau a all godi wrth baratoi prydlesi cymalau penodedig yn rhoi cyfarwyddyd pellach.\n8.2 Cais ychwanegol am gofnod ar gofrestr\nLle bo gwall neu hepgoriad wrth gwblhau cymalau LR2.2 neu LR8 i LR14 yn gynwysedig wedi arwain at adael cofnod allan, rhaid i chi wneud cais ychwanegol. Rhaid i chi beidio â newid y cymalau penodedig eich hun ar ôl cofrestru na gofyn i ni eu newid a gwneud y cofnod priodol.\nRhaid gwneud y cais gan ddefnyddio'r ffurflen gais briodol (gweler adran 11 Atodiad B – Nodyn cynghorol am anawsterau a all godi wrth baratoi prydlesi cymalau penodedig).\nOs ydych yn paratoi gweithred gywiro (gweler adran 8.4 Gweithred gywiro prydles), rhaid ichi gyflwyno'r ffurflen gais briodol.\nLle'r ydych yn gorfod gwneud cais gan ddefnyddio ffurflen AP1 a bod y cais i wneud y cofnod yn cael ei wneud ar yr un pryd â chofrestru'r brydles, dylid cynnwys y cais ym mhanel 4 y ffurflen gais honno.\nRhaid i geisiadau i gofnodi cyfyngiadau ar waredu neu roi hawddfreintiau nodi'r cymal neu atodlen arbennig sy'n cynnwys y cyfyngiad neu hawddfraint ym mhanel 4 ffurflen AP1.\nOs yw'r cais ychwanegol yn cael ei wneud ar ôl cwblhau'r cais i gofrestru'r brydles rhaid talu'r ffi briodol yn ôl y Gorchymyn Ffi Cofrestru Tir cyfredol.\nRhaid i chi ddarparu unrhyw gydsyniadau neu dystysgrifau sydd eu hangen i gydymffurfio ag unrhyw gyfyngiadau a gofnodwyd ar y gofrestr a, phan fo hynny'n briodol (er enghraifft, yn achos rhoi hawddfreintiau), cydsyniad unrhyw arwystlai, oni bai y rhoddwyd y rhain pan gofrestrwyd y brydles.\nDS: Os cofnodwyd cyfyngiad neu y gwnaed cofnod ar ôl cofrestru'r brydles ond cyn derbyn y cais ychwanegol rhaid darparu unrhyw gydsyniad ac ati sydd ei angen ar y cyfyngiad neu gofnod hwnnw.\n8.3 Newidiad i'r brydles ei hun\nCyn cwblhau cofrestru gall y partïon i'r brydles ei newid i gywiro unrhyw hepgoriadau neu gamgymeriadau yn y cymalau penodedig, yng nghorff y brydles neu yn unrhyw gynllun. Dylid gwneud y newidiadau hyn yn y ffordd arferol ac, os bydd angen, dylid ailgyflawni'r brydles.\nUnwaith y cofrestrwyd y brydles rhaid i'r partïon beidio â'i newid eu hunain. Gall y Gofrestrfa Tir wneud newidiadau cyfyngedig i gywiro camgymeriadau clercio naill ai cyn neu ar ôl cwblhau cofrestru. Fodd bynnag, bydd y newidiadau hyn yn cael eu cyfyngu i:\nnewidiadau i gywiro anghysondebau mewn enwau\nnewidiadau bach i'r cymalau penodedig neu gymalau eraill mewn prydles i wneud iddynt gytuno lle bo gwybodaeth yn ymddangos ddwywaith mewn prydles ac y bu gwall copïo (er enghraifft, dyddiad y brydles neu swm y premiwm).\nMewn sefyllfaoedd eraill (neu lle bu gwall copïo sylweddol) ni fydd y Gofrestrfa Tir yn newid y brydles:\nOs na chofrestrwyd y brydles byddwn yn ei dychwelyd i'r ceisydd er mwyn i'r partïon allu ystyried newid y brydles.\nLle'r ydym eisoes wedi cwblhau cofrestru, byddwn yn gwrthod cais o'r fath ac yn gwahodd y ceisydd i wneud cais ychwanegol neu baratoi gweithred gywiro (os na fydd cais ychwanegol yn cywiro'r diffyg) a gwneud cais i gofrestru'r weithred.\n8.4 Gweithred gywiro prydles\nMae'r cymalau penodedig yn rhan annatod o brydles ac, felly, mae modd eu cywiro yn yr un modd ag unrhyw gymal arall. Fodd bynnag, yn y rhan fwyaf o achosion ni ddylai fod angen gweithred gywiro. Lle bo gwall neu hepgoriad yn y cymalau penodedig wedi arwain at adael cofnod allan o'r gofrestr, dim ond cais i gynnwys y cofnod a adawyd allan sydd ei angen. Nid oes angen cywiro'r brydles ei hun.\nYn ôl pob tebyg, bydd y rhan fwyaf o weithredoedd cywiro'n ymwneud â'r stent a brydleswyd naill ai oherwydd bod anghysondeb rhwng cymal LR4 a disgrifiad o'r eiddo a brydleswyd yn rhywle arall yn y brydles neu nad yw'r tir a brydleswyd yng nghymal LR4 yn adlewyrchu'r hyn y cytunwyd ei brydlesu mewn cytundeb blaenorol.\n9 Ymholiadau ac awgrymiadau\nOs oes gennych bryder arbennig sydd heb gael sylw yn y cyfarwyddyd hwn, cysylltwch â'r Gofrestrfa Tir cyn y trafodiad – gweler Manylion cysylltu. Os yw'r trafodiad yn arbennig o gymhleth, gall fod yn well i chi wneud eich ymholiad yn ysgrifenedig yn swyddfa'r Gofrestrfa Tir fydd yn prosesu eich cais.\nOs oes gennych unrhyw sylwadau neu awgrymiadau ynglŷn â'n cyfarwyddiadau anfonwch hwy at:\nGallwch gael rhagor o gopïau o hwn a'n holl gyfarwyddiadau yn ddi-dâl o'n Cefnogaeth i Gwsmeriaid (gweler Manylion cysylltu) neu gallwch eu llwytho i lawr o'n gwefan.\n10 Atodiad A – Cyfarwyddyd i gwblhau cymalau penodedig: testun y mae’n rhaid ei gynnwys\n11 Atodiad B – Nodyn cynghorol am anawsterau a all godi wrth baratoi prydlesi cymalau penodedig\nGwybodaeth yn y cyfarwyddyd hwn Darparu cyfarwyddyd cyffredinol am drefnau a pholisïau’r Gofrestrfa Tir yw diben y wybodaeth yn y cyhoeddiad hwn. Fe’i bwriedir fel canllaw yn unig ac nid yw’n ymdrin â phob sefyllfa a all godi. Nid yw chwaith yn cyfyngu ar allu’r Gofrestrfa Tir i weithredu fel y gwêl yn dda, pan fo’n briodol gwneud hynny, o fewn y ddeddfwriaeth cofrestru tir. Prif Gofrestrydd Tir